Ɛbɛlabɔlɛ Nu Edwɛkɛ: Dahuu Ɛzonlenlɛ Gyima Wɔ Arctic Circle Ne Anwo | Debiezukoalɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nYɛyɛ Dahuu Ɛzonlenlɛ Gyima Ne Ɛvolɛ Abulanlu Wɔ Arctic Circle Ne Anwo\nAili nee Annikki Mattila anloa edwɛkɛ\nMekɛ bie yɛhanle yɛhilele yɛ gɔnwo bie mɔɔ ɛnee yɛ nee ye ɛlɛyɛ dahuu ɛzonlenlɛ gyima ne la kɛ: “Ɔnyɛ se ɔmaa wɔ kɛ ɛbayɛ adekpakyelɛ gyima ne. Wɔ awovolɛ wɔ nɔhalɛ ne anu, yemɔti bɛbaboa wɔ.” Ɔbuale kɛ: “Bɛdie! Yɛ muala yɛ Ze ko.” Ɛzukoalɛdeɛ mɔɔ tumi wɔ nu la wɔ ye mualɛ ne anu: Yɛ anwuma Selɛ ne nea ye azonvolɛ kɔsɔɔti na ɔmaa bɛ anwosesebɛ. Nɔhalɛ nu, yɛ ɛbɛlabɔlɛ nu edwɛkɛ kile kɛ ɛhye le nɔhalɛ amgba.\nBƐWOLE yɛ bɛdole abusua bie mɔɔ bɛle ɛyazonlɛma mɔɔ ngakula bulu a wɔ nu na bɛwɔ Ostrobothnia Sɔlɔ wɔ Finland la anu. Ewiade Konle II hanle yɛ kpalɛ wɔ yɛ ngakula nu. Ɔwɔ nuhua kɛ ɛnee yɛmbikye ɛleka mɔɔ bɛhonle kpole la kpalɛ ɛdeɛ, noko konle ne manle ɛzulolɛ kpole hanle yɛ. Mekɛ mɔɔ bɛdole bɔmbo wɔ azuamgbole Oulu nee Kalajoki mɔɔ bɛbikye yɛ azo la, yɛnwunle esike kɔkɔlɛ ne mɔɔ vole hɔle anwomanyunlu la. Saa yɛnwu kɛ konle anwumalɛne luolua anwomanyunlu a, yɛ awovolɛ ka kile yɛdayɛ mɔɔ yɛle ngakula la kɛ yɛhɔvea. Ɛhye ati, mekɛ mɔɔ yɛ diema nrenya kpanyunli Tauno hanle paladaese bie mɔɔ ɔbara azɛlɛ ye azo mɔɔ nzisi ɛnle nu anwo edwɛkɛ hilele yɛ la, yɛ nye liele nwo.\nTauno zukoale Baebolo ne anu nɔhalɛ ne vile Baebolo Sukoavoma ne ɛkɛ. Na ɛnee yeli ɛvolɛ 14. Mekɛ mɔɔ Ewiade Konle II bɔle ɔ bo la, yeamkponle kɛ ɔbahɔ sogya ɔlua Baebolo ne mɔɔ yeva yetete ye adwenle la ati, yemɔti bɛvale ye bɛdole efiade. Bɛanva ɔ nwo bɛangyɛ ye fee. Ɛhye manle kpɔkɛ mɔɔ yezi kɛ ɔsonle Gyihova la anu yɛle se emomu, na mekɛ mɔɔ bɛyele ye bɛvile efiade ne la, ɔvale wuluwuluyɛlɛ ɔhanle edwɛkɛ ne. Yɛ diema nrenya ne neazo ne hanle yɛ manle yɛhɔle Alasevolɛ ne mɔ debiezukoalɛ ne mɔɔ ɛnee bɛyɛ ye wɔ namule ne mɔɔ ɔbikye yɛ azo la bie. Eza yɛhɔle maangyeba nyianu, ɔnva nwo kɛ ɛnee ɔwɔ kɛ yɛmia yɛ nwo na yɛanyia ezukoa yɛahɔ la. Yɛkpomgbale ninyɛne yɛmanle yɛ kpalɛzoamra, yɛluale anweɛ, na yɛsesale bakama. Kɛmɔ ɛnee yɛlɛ gyima dɔɔnwo yɛyɛ ye wɔ yɛ ɛya nu la ati, ɛnee yɛnda yɛmbɔ nu yɛngɔ nyianu.\nƆvi bɛne zo: Matti (selɛ), Tauno, Saimi, Maria Emilia (ninli), Väinö (adɔma), Aili, yɛɛ Annikki wɔ ɛvolɛ 1935 ne anu\nGyihova nee ye bodane ne mɔ anwo nɔhalɛ ne mɔɔ yɛnwunle ye la manle ɛlɔlɛ mɔɔ ɛnee yɛlɛ yɛmaa ye la yɛle kpole, yemɔti yɛzile kpɔkɛ yɛyilale yɛ nwo zo yɛmanle ye. Yɛ mu nwiɔ yɛvale nzule nu ɛzɔnenlɛ yɛyɛle yɛ nwo zo mɔɔ yɛyila yɛmaa ye la anwo sɛkɛlɛneɛ wɔ ɛvolɛ 1947 ne anu—ɛnee Annikki ɛli ɛvolɛ 15 na Aili ɛli ɛvolɛ 17. Bɛzɔnenle yɛ diema raalɛ Saimi noko wɔ ɛvolɛ ko ne ala anu. Yɛ nee yɛ diema raalɛ Linnea mɔɔ ɛnee ɛgya la zukoale Baebolo ne. Ɔ nee ye abusua ne noko rayɛle Gyihova Alasevolɛ. Mɔɔ yɛzɔnenle la, yɛvale yɛziele yɛ nye zo kɛ yɛbayɛ adekpakyelɛ, yɛyɛle mekɛ ezinra nu anzɛɛ adekpakyelɛ boavolɛ ɔvi mekɛ mɔɔ kɔ mekɛ la.\nYƐBƆLE DAHUU ƐZONLENLƐ GYIMA NE ABO\nƆvi bɛne zo: Eeva Kallio, Saimi Mattila-Syrjälä, Aili, Annikki, yɛɛ Saara Noponen wɔ ɛvolɛ 1949 ne anu\nWɔ ɛvolɛ 1955 ne anu, yɛdule yɛhɔle Kemi, suakpole bie mɔɔ wɔ sɔlɔ kpalɛ la azo. Ɔwɔ nuhua kɛ ɛnee yɛ mu nwiɔ yɛyɛ gyima ɛdeɛ, noko ɛnee yɛsulo kɛ saa yɛyɛ adekpakyelɛ a yɛnrɛhola yɛ nwo nea. Yɛnyianle adwenle kɛ ɔwɔ kɛ yɛdumua yɛkpondɛ ezukoa bie yɛsie. Zɔhane mekɛ ne a yɛ nee adiema raalɛ adekpakyelɛnli ne lile adwelie ne mɔɔ wɔ anwuma ɛkɛ la a. Ɔboale ɔmanle yɛnwunle kɛ saa yɛbava yɛ mekɛ kɔsɔɔti yɛazonle Gyihova a ɔngyi ninyɛne mɔɔ yɛlɛ anzɛɛ yɛ abusua ne bava amaa yɛ la angome azo. Debie mɔɔ nwolɛ hyia kpalɛ la a le kɛ yɛbava yɛ nwo yɛado yɛ anwuma Selɛ ne anwo zo.\nBɛlɛkɔ maangyeba nyianu wɔ Kuopio wɔ 1952 ne anu. Ɔvi bɛne zo: Annikki, Aili, Eeva Kallio\nWɔ zɔhane mekɛ ne, ɛnee yɛzie ezukoa mɔɔ ɔbaza yɛ siane nwiɔ la. Yemɔti wɔ May 1957 ne anu yɛbizale kɛ bɛmaa yɛhɔyɛ adekpakyelɛ siane nwiɔ wɔ Pello mɔɔ wɔ Lapland maanzinli ne anu wɔ Arctic Circle ne anwuma la. Siane nwiɔ ne dwule la, ɛnee yɛtɛfale yɛ sa yɛtɛkanle yɛ ezukoa ne yemɔti yɛbizale kɛ yɛbayɛ adekpakyelɛ siane nwiɔ bieko. Siane nwiɔ bieko anzi, ɛnee yɛ ezukoa ne kɔsɔɔti tɛbɔ ɛkɛ. Akee yɛnwunle kɛ Gyihova banlea yɛ. Yɛva ɛvolɛ 50 yɛyɛ adekpakyelɛ noko yɛ ezukoa ne tɛbɔ ɛkɛ! Saa yɛto yɛ nye yɛ nzi a, ɔle kɛ Gyihova lɛ yɛ sa na ɔlɛka yeahile yɛ kɛ: “Bɛmmasulo na mebaboa bɛ.”—Aye. 41:13.\nYɛva ɛvolɛ 50 yɛyɛ adekpakyelɛ noko yɛ ezukoa ne tɛbɔ ɛkɛ!\nKaisu Reikko nee Aili wɔ daselɛlilɛ nu\nWɔ ɛvolɛ 1958 ne anu, yɛ maanzinli zo neavolɛ ne hanle kɛ yɛhɔyɛ adekpakyelɛ titile wɔ Sodankylä, Lapland. Zɔhane mekɛ ne ɛnee adiema raalɛ ko ala a le Dasevolɛ wɔ ɛkɛ a. Adenle mɔɔ ɔluale zo ɔnwunle nɔhalɛ ne la yɛ anyelielɛ. Ɛnee ɔ ra nrenya ne nee ye sukuluma ɛlɛkɔ ahɔnleɛnlea Helsinki mɔɔ le Finland suakpole kpalɛ la azo. Mekɛ mɔɔ ekpunli ne ɛlɛwolo suakpole ne azo la, raalɛ kpanyinli bie vale Ɛzinzalɛ Arane ko manle kakula nrenya ne, ɛnee ɔdaye a ɔli bɛ nzi kpalɛ a, na ɔzele ye kɛ ɔva ɔmaa ye mame. Kakula nrenya ne yɛle ye zɔ, na yeangyɛ ye mame nwunle nɔhalɛ ne.\nYɛhayele sua ekpumgbunli ko wɔ sua bie mɔɔ bɛti ninyɛne wɔ nu la anwuma. Ɛnee yɛyɛ debiezukoalɛ wɔ ɛkɛ. Mɔlebɛbo ne ɛnee yɛ mu nwiɔ yɛɛ adiema raalɛ ne nee ɔ ra raalɛ ko yɛɛ yɛkɔ debiezukoalɛ ne a. Ɛnee yɛbɔ nu yɛkenga deɛ ne mɔɔ yɛbazukoa la. Nzinlii, nrenya bie mɔɔ ɔ nee Alasevolɛ ne mɔ zukoale Baebolo ne la, rayɛle gyima wɔ ɛleka mɔɔ bɛti ninyɛne ne la. Ɔ nee ye abusua ne rabokale yɛ ekpunli ne anwo. Mekɛ ekyi guale nu la, ɔ nee ɔ ye zɔnenle. Adiema nrenya ɛhye a ɛnee akee nea yɛ debiezukoalɛ ne azo a. Bieko, mrenya mɔɔ ɛnee yɛ gyima wɔ ɛleka mɔɔ bɛti ninyɛne ne la bie mɔ rale debiezukoalɛ na bɛliele Baebolo ne anu nɔhalɛ edwɛkɛ ne bɛlile. Ɛvolɛ ekyi pɛle nu la, yɛ ekpunli ne rayɛle asafo.\nNGYEGYELƐ MƆƆ YƐHƆLE NU\nKɛmɔ ɛnee yɛpɛ adenle tendenle na yɛahɔ daselɛlilɛ la ati, ɔmanle yɛyiale ngyegyelɛ dɔɔnwo. Saa ɔdwu wawa nu a, bie a yɛtia, yɛka bɛsekɛ, anzɛɛ ɛlɛne bɔbɔ na yɛahola yɛahɔ menli mɔɔ wɔ yɛ azɛlɛsinli ne anu la ɛkɛ. Yɛ basekɛ ne mɔ a boale yɛ kpalɛ a. Saa yɛlɛkɔ nyianu anzɛɛ yɛ awovolɛ mɔɔ ɛnee bɛmbikye yɛ la ɛkɛ noko a yɛfa yɛkɔ. Wɔ fɔsɛlɛ nu, yɛfa bɔɔso nwonlomɔ maangye ne ala yɛkɔ namule mɔɔ yɛkulo kɛ yɛkɔ zo la azo na yɛtia yɛkɔ azua nu. Saa yɛyɛ namule ko azo gyima yɛwie a, yɛtia yɛkɔ fofolɛ zo. Ɛnee ezukɔtweaba ne tɔ kpalɛ, yɛɛ tɛ mekɛ ne amuala a maanle nu te kpalɛ a. Mekɛ dɔɔnwo ne ala, yɛdua ehwili mɔɔ mgbɔnwɔ twe la agyakɛ abo zo ne mɔ anu wɔ ezukɔtweaba ne azo. Ɔdwu mekɛ ne bie a, ezukɔtweaba ne keda adenduvoma mɔɔ bɛlumua la agyakɛ abo zo ne mɔ azo, na nyenyesuo mekɛ nu ezukɔtweaba ne kolo yɛ teteletele noko ɔwɔ kɛ yɛfa zo.\nBɛ mu nwiɔ bɛlua daselɛlilɛ nu wɔ kenle ko bie mɔɔ ɛyɛyɛlɛ kpole bie rale la\nƐyɛyɛlɛ mekɛ dwu a, yɛwula adɛladeɛ mɔɔ tu ɛyɛyɛlɛ la. Yɛwula adɛladeɛ mɔɔ bɛva nane nwoma bɛyɛ nee sɔkese nwiɔ anzɛɛ nsa nee mgbɔlaboa ndendenle. Noko akee, fane dɔɔnwo ne ala yɛ mgbɔlaboa ne mɔ azo yɛ ezukɔtweaba ngome. Saa yɛdwu sua nyunlu a, yɛye yɛ mgbɔlaboa ne na yɛkpolokpolo ezukɔtweaba ne yɛgua. Bieko, saa yɛlua ezukɔtweaba ne anu a, yɛ ɛyɛyɛlɛ adɛladeɛ ne mɔ anloa doa. Na saa ɛyɛyɛlɛ ne ba kpalɛ a, yɛ adɛladeɛ ne mɔ anloa yɛ ketee zɛhae. Yelɛ bie hanle kɛ: “Bɛlɛ diedi kpalɛ, anrɛɛ kɛzi maanle nu ɛyɛ la bɛnrɛra ɛke.” Ɛnee yɛdia adenle mɔɔ ɔbo mayelɛ nsuu (km 11) a yɛhɔ sua nu ɛkɛ a.\nƆluakɛ ɛnee ndenle ne wowale la ati, ɛnee yɛta yɛda menli mɔɔ bɛwɔ ɛkɛ la bie mɔ anwo. Saa aleɛ ɛlɛdwo a, yɛbɔ ɔ bo yɛkpondɛ ɛleka mɔɔ yɛbala la. Azua ne mɔ anu ɛnle ngɛnlɛma kpalɛ noko menli ne te bɛ nyunlu, bɛ nye die nyɛvolɛ nwo, tɛ dabelɛ ala a bɛfa bɛmaa yɛ a, bɛmaa yɛ aleɛ noko. Ɛnee bɛta bɛfa nane le kɛ weɛlɛ anzɛɛ ezizile bɔbɔ nwoma bɛsɛ yɛ ɛkpa zo. Ɔdwu mekɛ ne bie a, yɛnyia ninyɛne kpalɛ ekyi. Kɛ neazo la, raalɛ bie mɔɔ ɛnee de sua kpole bie anu la, vale yɛ vole anwuma hɔle nyɛvolɛ sua bie mɔɔ bɛziezie nu kɛnlɛma na bɛva ɛkpa zo ɛdanlɛ fufule bɛzɛ ɛkpa ne azo la anu. Mekɛ dɔɔnwo ne ala, yɛ nee suamenle ne suzu Baebolo ne anwo yɛmaa aleɛ dwo kpalɛ. Wɔ ɛleka ko, agyalɛma ne mɔɔ vale sua ne manle yɛ la lale sua ne foa ko na yɛdayɛ noko yɛlale ye foa ko. Yɛ nee bɛ sukoa Baebolo ne dedee asɛɛ aleɛ kye. Ɛnee nrenya ne nee ɔ ye tɛkɔ zo tɛbiza kpuyia.\nGYIMA MƆƆ NVASOƐ WƆ ZO\nLapland le maanle mɔɔ bɛnlɛ bie noko ɛkɛ ne le kɛnlɛma, yɛɛ ɛlobɔ biala maa ɛkɛ ne kɛnlɛma ne kakyi. Noko, yɛmɛ menli mɔɔ sulo Gyihova la yɛɛ bɛ nwo yɛ yɛ fɛ kpalɛ a. Ahonlekpalɛma mɔɔ yɛdi bɛ daselɛ la bie mɔ a le menli mɔɔ bu mbaka mɔɔ bɛrayɛ bɛ azokoɛleɛ wɔ Lapland la. Ɔdwu mekɛ ne bie a, yɛ ngakula mraalɛ nwiɔ ye ala kɔto mrenya dɔɔnwo wɔ namule ko azo. Mrenya mgbole ɛhye mɔ tie Baebolo nu edwɛkɛ ne na bɛfa anyelielɛ bɛdie mbuluku.\nYɛlɛ anwubielɛ mɔɔ yɛ anyelielɛ la dɔɔnwo. Kenle ko bie ɛnee wate ne mɔɔ wɔ bɔɔso agyinlanleɛ ne la kɔ ndɛ mitini nnu yemɔti yɛ bɔɔso ne dule gyakyile yɛ. Yɛzile kpɔkɛ yɛvale bɔɔso fofolɛ yɛhɔle namule gyɛne zo. Ɛnee yɛtɛkɔle ɛkɛ ne ɛlɛ. Yɛdwule awuke ne mɔɔ lumua la anu ala la bɛlɛra bie hanle kɛ, “Melɛkendɛ bɛ yɛɛ bɛra la.” Ɛnee yɛ nee ɔ diema raalɛ kpanyinli sukoa Baebolo ne. Ɛnee bɛlɛra ne ɛha ɛhile ɔ diema ne kɛ ɔha ɔhile yɛ na yɛrɛla ye ɛkɛ kenle zɔhane. Noko, yeande nrɛlaleɛ ne. Yɛ nee ye nee ye mbusuafoɔ mɔɔ bɛde awuke bie mɔɔ bikye bɛ anu la zukoale Baebolo ne. Yeangyɛ, yɛvale debiezukoalɛ mɔɔ yɛyɛ ye ɛkɛ ne la kɔsɔɔti yɛbɔle nu na ɛnee bɛle menli kɛyɛ bulu ne nwiɔ. Ɔvi zɔhane mekɛ ne, menli dɔɔnwo ɛvi abusua ɛhye anu ɛrayɛ Gyihova Alasevolɛ.\nWɔ 1965 ne anu, eza bɛyele yɛ bɛhɔle asafo mɔɔ yɛtɛbɔ nu kɛkala la anu wɔ Kuusamo wɔ Arctic Circle ne abo. Wɔ zɔhane mekɛ ne ɛnee nolobɔlɛma ekyi bie ala a wɔ asafo ne anu a. Mɔlebɛbo ne ɛnee yɛ azɛlɛsinli ne anu yɛ se ekyii. Ɛnee menli ne anye die bɛ ɛzonlenlɛ nwo na bɛ nye ɛnlie yɛ nwo. Noko ɛnee bɛ nuhua dɔɔnwo anye die Baebolo ne anwo, yemɔti yɛgyinlanle zo yɛbɔle adwelielilɛ bo. Ngyikyi ngyikyi yɛbɔle mɔdenle yɛnwunle kɛzi menli ne de la na wɔ ɛvolɛ nwiɔ anzi ɛnee ɔnyɛ se kɛ yɛbabɔ Baebolo ɛzukoalɛ bo.\nYƐTƐYƐ ƐZONLENLƐ GYIMA NE\nMenli mɔɔ yɛ nee bɛ zukoale debie la bie mɔ\nƐnɛ, yɛnlɛ anwosesebɛ kɛ dɛba ne la, noko asɛɛ yɛkɔ daselɛlilɛ alehyenlɛ biala. Mekɛ mɔɔ ɛnee Aili ɛli ɛvolɛ 56 wɔ 1987 anu la, yɛ diema nrenya ne ara ne manle Aili zukoale kale ɛhanlɛ na ɔliele kale ɛhanlɛ nwo tumi kɛlata, ɛhye ɛboa yɛ kpalɛ wɔ edwɛkɛ ne mɔɔ yɛka ye wɔ yɛ azɛlɛsinli kpole ne anu la anu. Yɛnyianle moalɛ bieko ɔvi mekɛ mɔɔ bɛzile Belemgbunlililɛ Asalo fofolɛ na yɛdule yɛhɔle sua ne mɔɔ bɛzile bɛbetanle ye anu la.\nAnyuhɔlɛ mɔɔ yɛnwu ye la maa yɛ nye die kpalɛ. Mekɛ mɔɔ yɛbɔle dahuu ɛzonlenlɛ gyima ne abo wɔ Finland sɔlɔ la, ɛnee nolobɔlɛma ekyi bie ala a wɔ ɛleka kpole ɛhye a. Kɛkala asafo dɔɔnwo mɔɔ ka bɔ nu yɛ maanzinli ko la a wɔ ɛkɛ a. Menli ta biza yɛ wɔ maanzinli nee maangyeba nyianu bo saa yɛkakye bɛ a. Bie mɔ, yɛ nee awie mɔ zukoale Baebolo ne wɔ bɛ awuke nu wɔ mekɛ mɔɔ ɛnee bɛle ngakula la. Ma mɔɔ yɛluale ye wɔ ɛvolɛ dɔɔnwo anu bɔbɔ la ɛzo!—1 Kɔl. 3:6.\nYɛ nye die daselɛlilɛ nu, bɔbɔ kenle mɔɔ ezule kɛdɔ la\nYɛnyianle ɛvolɛ 50 wɔ adekpakyelɛ titile gyima ne anu wɔ ɛvolɛ 2008. Yɛda Gyihova ase kɛ yɛhola yɛboa yɛ nwo na yɛdɛnla ye gyima ne mɔɔ nwolɛ hyia la anu la. Yɛanva ninyɛne dɔɔnwo ɛkpondɛlɛ yɛanzie yɛ nye zo noko yeangyia yɛ ɛlɛ. (Edw. 23:1) Nwolɛ ɛngyia fee kɛ yɛhwenlehwenlenle yɛ bo aze wɔ mɔlebɛbo ne la! Ɔyɛ yɛ fɛ kɛ, wɔ ɛvolɛ ɛhye mɔ kɔsɔɔti anu Gyihova ɛboa yɛ yemaa ɔ nee ye ɛwɔkɛ ne mɔɔ wɔ Ayezaya 41:10 ɛyɛ ko la: “Mebamaa bɛ anwosesebɛ, mebaboa bɛ, mebava me konimlilɛ tumi ɛsalɛ ne meazɔ bɛ.”


Baebolo Sukoavoma Ne Bɔle Edwɛkpa Ne Nolo Wɔ Ewiade Konle I Ne Anu\nJohannes Rauthe ɛlɛyɛ daselɛlilɛ gyima ne wɔ 1920 ne anu\n“Melɛboa Awie Mɔ Meava Meaye Gyihova Ayɛlɛ”\n“KONLE mɔɔ bɛho ye kenlensa ye wɔ Europe la ɛmaa konle mɔɔ bɛhonle wɔ ewiade amuala . . . la azo ɛheda.” September 1, 1915, The Watch Tower ne hanle ewiade konle mɔɔ limoa mɔɔ bɛhonle ye wɔ maanle kɛyɛ 30 azo la anwo edwɛkɛ. Ɔlua konle ɛhye mɔ ati, The Watch Tower ne bɔle amaneɛ kɛ: “Belemgbunlililɛ gyima ne ɛha aze bɔkɔɔ, titili wɔ Germany nee France.”\nƆlua konle konle mɔɔ ɛnee ɔlɛkɔ zo wɔ ewiade amuala la ati, ɛnee Baebolo Sukoavoma ne ɛnde ngyinlazo mɔɔ kile kɛ Kilisienema ɛnle afoa biala la abo kpalɛ. Noko ɛnee bɛzi pi kɛ bɛbɔ edwɛkpa ne nolo. Kɛmɔ ɛnee Wilhelm Hildebrandt kpondɛ kɛ ɔyɛ Belemgbunlililɛ gyima ne bie la ati, ɔliele The Bible Students Monthly ne bie wɔ French nu. Mekɛ mɔɔ ɔwɔ France la ɛnee ɔnle adekpakyelɛnli, emomu ɛnee ɔle German sogyanli. Nrenyia ɛhye mɔɔ ɛnee Francema bu ye kɛ ɔle bɛ kpɔvolɛ la ta wula sogya tɛladeɛ, ɔkɔgyinla adehane na ɔka anzodwolɛ edwɛkɛ ɔkile menli mɔɔ ɛlɛpɛ nu la.\nEdwɛkɛ mɔɔ wɔ The Watch Tower ne anu la di daselɛ kɛ German Baebolo Sukoavoma dele nganeɛ kɛ bɛbahola bɛayɛ bɛ sogya gyima na eza bɛaha Belemgbunlililɛ edwɛkpa ne. Adiema Lemke mɔɔ ɛnee boka sogyama mɔɔ bɛyɛ gyima wɔ nyevile zo anwo la hanle kɛ, ɔ gɔnwo mɔ mɔɔ ɔ nee bɛ yɛ gyima la anu nnu hilele edwɛkɛ ne anwo anyelielɛ. Ɔhanle kɛ: “Wɔ meli ne anu bɔbɔ, ɛnee melɛboa awie mɔ meava meaye Gyihova ayɛlɛ.”\nGeorg Kayser kɔ konle la ɛnee ɔle sogyanli, noko ɔkara sua nu la ɛnee yeyɛ nɔhalɛ Kilisienenli. Kɛzi ɔrale ye ɛ? Ɔliele Baebolo Sukoavoma ne buluku ne bie, akee ɔvile ahonle nu ɔliele Belemgbunlililɛ ne anwo nɔhalɛ edwɛkɛ ne ɔdole nu, na ɔguale ye konle ninyɛne ne mɔ aze. Akee ɔyɛle gyima mɔɔ konle konle ɛnle nuhua la. Wɔ konle ne anzi, ɔyɛle adekpakyelɛ gyima ne ɛvolɛ dɔɔnwo.\nƐnee Baebolo Sukoavoma ne ɛtɛwiele afoa biala mɔɔ bɛngyi la abo te kpalɛ, noko ɛnee bɛ subane nee bɛ nyɛleɛ le ngakyile kolaa fi menli mɔɔ bɛ nzuzulɛ nee bɛ nyɛleɛ kile kɛ bɛdie konle ne bɛto nu la anwo. Ɛnee maanyɛlɛma nee asɔne mgbanyima kanvo maanle sɛkɛlɛneɛ ngakyile, noko Baebolo Sukoavoma ne hanvole “Anzonudwolɛ Belemgbunli” ne. (Aye. 9:6) Ɛnee ɔyɛ se ɔmaa bie mɔ kɛ bɛnrɛgyinla afoa biala ɛdeɛ, noko ɛnee bɛ muala bɛdie mɔɔ Baebolo Sukoavo Konrad Mörtter hanle la bɛto nu bɔkɔɔ. Ɔhanle kɛ: “Menwu ye wienyi wɔ Nyamenle Edwɛkɛ ne anu kɛ ɔnle kɛ Kilisienenli ku sonla.”—Ade. 20:13. *\nHans Hölterhoff ɛlɛfa ehwili abɔ The Golden Age ne nolo\nKɛmɔ ɛnee Germany mɛla ne ɛnlie awie mɔɔ ye adwenle ne ati ɔnrɛhɔ sogya la ɛndo nu la ati, bɛhyele Baebolo Sukoavoma mɔɔ bo 20 mɔɔ hanle kɛ bɛnrɛhɔ sogya la bɛguale efiade. Bɛbule Gustav Kujath nee menli gyɛne kɛ bɛbɔ ɛlane, akee bɛvale Gustav Kujath bɛhɔle asopiti mɔɔ bɛnea adwenle nu ewule la anu na bɛnloanle ye ayile. Ɔluakɛ Hans Hölterhoff kpole gyima biala mɔɔ konle konle wɔ nu la ati, bɛhyele ye bɛdole efiade. Menli mɔɔ ɛnee bɛlɛsinza ye la vale tɛladeɛ bie mɔɔ kye bɛ kpalɛ la wulale ye na bɛkyekyele ye too bɛmaanle ɔ sa nee ɔ gyakɛ nyianle. Kɛmɔ yeangakyi ye adwenle la ati, sinzavolɛma ne yɛle ninyɛne maanle ɔdele nganeɛ kɛ bɛbahu ye. Noko Hans gyinlanle kpundii hɔle awieleɛ.\nMediema gyɛne mɔɔ bɛhyele bɛ la kpole kɛ bɛbava adu bɛali gyima yemɔti bɛmaanle bɛmaanle bɛ gyima fofolɛ mɔɔ konle konle ɛnle nu la. * Johannes Rauthe zile kpɔkɛ ɛhye bie, na bɛmaanle ɔhɔyɛle gyima wɔ keteke adenle zo. Bɛmaanle Konrad Mörtter noko yɛle gyima wɔ kpɔkɛdelɛ ɛleka bie yɛɛ Reinhold Weber yɛle nɛɛse. August Krafzig anye liele ɔluakɛ bɛammaa yeanyɛ gyima mɔɔ ɔmaa ɔkɔ konle a, ɛnee ɔsoɔzoa baage. Kɛmɔ Baebolo Sukoavoma ɛhye mɔ nwunle kɛ ɔwɔ kɛ bɛkulo menli na bɛdi nɔhalɛ la ati, bɛgyinlanle kpundii bɛzonlenle Gyihova.\nƆluakɛ Baebolo Sukoavoma ne anva bɛ nwo anwula konle nu la ati, arane ne hilele bɛ nyane. Wɔ ɛvolɛ mɔɔ doɔdoa zo la anu, bɛvale Baebolo Sukoavoma mɔɔ wɔ Germany la bɛhɔle kɔɔto fane dɔɔnwo ɔlua bɛ edwɛkɛhanlɛ gyima ne ati. Amaa ɔfese ne mɔɔ wɔ Germany la aboa bɛ la, bɛdele legal department wɔ Magdeburg Bɛtɛle.\nNgyikyi ngyikyi Gyihova Alasevolɛ akee dele afoa biala mɔɔ bɛngyi la abo kpalɛ. Yemɔti mɔɔ ewiade konle mɔɔ tɔ zo nwiɔ bɔle ɔ bo la, bɛgyinlanle kpundii na bɛkpole kɛ bɛbahɔ sogya. Ɛhye ati Germany arane ne nwunle Baebolo Sukoavoma ne kɛ bɛle agbɔvolɛ na ɔhilele bɛ nyane. Noko “Yɛ Tetedwɛkɛ” mɔɔ bara amozii la baha nwolɛ edwɛkɛ.—Yɛ tetedwɛkɛ mɔɔ vi Central Europe.\n^ ɛden. 7 Nea Britain Baebolo Sukoavoma mɔɔ gyinlanle kpundii wɔ Ewiade Konle 1 anu la anwo edwɛkɛ wɔ “Yɛ Tetedwɛkɛ—Bɛgyinlanle Kpundii Wɔ “Ngyegyelɛ” Mekɛ Nu” mɔɔ wɔ May 15, 2013 Ɛzinzalɛ Arane ne anu la.\n^ ɛden. 9 Bɛhanle konle mɔɔ ɔnle kɛ Kilisienema kɔ la anwo edwɛkɛ wɔ Millennial Dawn (1904) Volume VI yɛɛ August 1906 Zion’s Watch Tower German ɛdeɛ ne noko anu. September 1915 The Watch Tower ne maanle yɛnleɛnleanle adwenle mɔɔ yɛlɛ wɔ konle nwo la anu, akee ɔhanle kɛ Baebolo Sukoavoma mmakɔ sogya. Noko edwɛkɛ ɛhye anvinde German ɛdeɛ ne anu.\nAsoo bɛgyegye maanle ne banebɔlɛ ɔ?\nFa nwa awie Fa nwa awie “Melɛboa Awie Mɔ Meava Meaye Gyihova Ayɛlɛ”\nBɛgyinlanle Kpundii Wɔ “Ngyegyelɛ” Mekɛ Nu


Ye Gyihova Ayɛlɛ Wɔ Asafo Ne Anu | Ɛzinzalɛ Arane Debiezukoalɛ\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Talian Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Mebaye wɔ ayɛlɛ wɔ wɔ menli ne ayia kpole ne anu.”—EDW. 22:22.\nEDWƐNE 59 Maa Yɛhanvo Gyaa\n1. Kɛzi Devidi dele nganeɛ wɔ Gyihova anwo ɛ, na duzu a ɔmaanle ɔyɛle a?\nBELEMGBUNLI DEVIDI hɛlɛle kɛ: “[Gyihova] le kpole, yɛɛ ɔwɔ kɛ bɛye ye ayɛlɛ kpole.” (Edw. 145:3) Ɔhulole Gyihova, na ɛlɔlɛ zɔhane hanle ye maanle ɔyele Nyamenle ayɛlɛ “wɔ menli ne ayia kpole ne anu.” (Edw. 22:22; 40:5) Ɔda ali kɛ ɛkulo Gyihova na ɛ nee Devidi yɛ adwenle wɔ ye edwɛkɛ ɛhye anwo: “Yɛ nlenya Gyekɔbo [Gyihova] Nyamenle, ayɛlɛyelɛ ɛha wɔ dahuu!”—1 Ek. 29:10-13.\n2. (a) Kɛ ɔkɛyɛ na yɛahanvo Gyihova ɛ? (b) Ngyegyelɛ boni a bie mɔ lɛ a, na duzu a yɛbazuzu nwo a?\n2 Ɛnɛ, adenle ko mɔɔ yɛdua zo yɛkanvo Gyihova la a le kɛ yɛbamaa mualɛ wɔ Kilisiene ayia bo. Noko ɛhye ɛyɛlɛ yɛ se kpalɛ maa yɛ mediema bie mɔ. Bɛkulo kɛ bɛfa bɛ nwo bɛwula debiezukoalɛ ne anu, noko ɛzulolɛ ti, bɛngola. Kɛ ɔkɛyɛ na bɛali ɛzulolɛ ɛhye azo ɛ? Na nzuzulɛ boni mɔ a baboa yɛ amaa yɛamaa mualɛ wɔ debiezukoalɛ bo a? Kolaa na yɛabua kpuya ɛhye mɔ la, bɛmaa yɛzuzu ninyɛne titili nna mɔɔ ɔti yɛmaa mualɛ wɔ ayia ne mɔ abo la anwo.\nDEƐMƆTI YƐMAA MUALƐ WƆ DEBIEZUKOALƐ BO LA\n3-5. (a) Kɛ mɔɔ Hibuluma 13:15 ka la, duzu ati a yɛmaa mualɛ wɔ ayia bo a? (b) Asoo ɔwɔ kɛ yɛ muala yɛmaa mualɛ kɛ mɔɔ awie mɔ yɛ la ɔ? Kilehile nu.\n3 Gyihova ɛva nwolɛ adenle ne ɛmaa yɛ muala kɛ yɛhanvo ye. (Edw. 119:108) Mualɛ mɔɔ yɛmaa ye wɔ ayia ne mɔ abo la boka “ayɛlɛyelɛ afɔle” mɔɔ yɛbɔ la anwo, na awie ɛnyɛ ɛmmaa awie. (Kenga Hibuluma 13:15.) Asoo Gyihova anye la kɛ yɛ muala yɛbabɔ afɔle anzɛɛ yɛbamaa mualɛ kɛ mɔɔ awie mɔ yɛ la ɔ? Kyɛkyɛ!\n4 Gyihova ze kɛ asolo awie biala nee ye mɔdenlebɔlɛ nee ye tɛnlabelɛ, yemɔti ɔ nye sɔ mɔɔ awie biala kola yɛ maa ye la. Dwenle afɔlebɔlɛ ngakyile mɔɔ ɛnee Gyihova die to nu wɔ Yizilayɛma mekɛ zo la anwo nea. Ɛnee bie mɔ kola fa boane ralɛ anzɛɛ abɔnkye bɔ afɔle. Noko, ɛnee Yizilayɛnli mɔɔ le ehyianli la bahola ava “abubule anzɛɛ mɔlɔnoma nwiɔ” abɔ afɔle. Saa Yizilayɛnli ne angola anva nloma nwiɔ a, ɛnee Gyihova die “esamo kilo nwiɔ” to nu. (Sɛl. 5:7, 11) Ɛnee esamo bolɛ ɛnyɛ se, noko saa awie fa esamo bɔ afɔle a, Gyihova anye sɔ ye.\n5 Yɛ Nyamenle ne mɔɔ le atiakunlukɛnlɛma la te nganeɛ zɔhane ala ɛnɛ. Saa yɛlɛmaa mualɛ a, ɔ nye ɛnla kɛ yɛ edwɛkɛ bayɛ kɛ Apɔlɔso mɔɔ ɔ nloa ɛde anzɛɛ Pɔɔlo mɔɔ tendɛ maa ɔka menli ahonle la ɛdeɛ ne. (Gyi. 18:24; 26:28) Mɔɔ Gyihova kpondɛ la ala a le kɛ, yɛbamaa mualɛ kpalɛ kɛ mɔɔ yɛbahola la. Kakye kunlavolɛ raalɛ ne mɔɔ vale ngapɛlɛ nwiɔ raguale ɛlɛka ne anu la. Gyihova anye liele ɔ nwo kpalɛ ɔluakɛ, yeyɛ mɔɔ ɔbahola la.—Luku 21:1-4.\nYɛmaa mualɛ a, ɔboa yɛ nee menli mɔɔ tie yɛ la (Nea ɛdendɛkpunli 6-7) *\n6. (a) Kɛ mɔɔ Hibuluma 10:24, 25 ka la, kɛzi awie mɔ mualɛ boa yɛ ɛ? (b) Na kɛzi ɛbahile bɛ mualɛ mɔɔ maa anwosesebɛ la anwo anyezɔlɛ ɛ?\n6 Yɛmaa mualɛ yɛfa yɛmaa yɛ nwo anwosesebɛ. (Kenga Hibuluma 10:24, 25.) Saa yɛte kɛ mediema ngakyile ɛlɛmaa mualɛ wɔ ayia bo a, ɔmaa yɛ nye die. Yɛ nye die mualɛ sikalɛ mɔɔ ngakula fi bɛ ahonle nu maa la anwo. Saa awie ɛlɛfa anyelielɛ aha ɛzukoalɛdeɛ bie mɔɔ yenyia ye la anwo edwɛkɛ a, ɔka yɛ ahonle kpalɛ. Yɛ nye die bɛdabɛ mɔɔ bɛfa “akɛnrasesebɛ” bɛmaa mualɛ ɔnva nwo kɛ bɛse nyiane anzɛɛ bɔ zo mɔɔ bɛlɛsukoa yɛ aneɛ ne la anwo. (1 Tɛs. 2:2; ɔbdw.) Kɛzi yɛbahile bɛ mɔdenlebɔlɛ ne anwo anyezɔlɛ ɛ? Yɛbahola yɛayɛ bɛ mo wɔ bɛ mualɛ ne anwo. Adenle bieko a le kɛ, yɛdayɛ mumua ne yɛbamaa mualɛ. Saa yɛyɛ zɔ a, ɔmaa yɛmaa yɛ nwo ngoko anwosesebɛ.—Wlo. 1:11, 12.\n7. Saa yɛmaa mualɛ a, kɛzi ɔboa yɛ ɛ?\n7 Yɛmaa mualɛ a, ɔboa yɛ. (Aye. 48:17) Adenle boni azo? Mɔɔ limoa, saa yɛfa yɛsie yɛ nye zo kɛ yɛmaa mualɛ a, ɔmaa yɛsiezie yɛ nwo kpalɛ. Ɛhye maa yɛte Nyamenle Edwɛkɛ ne abo kpalɛ. Mekɛ mɔɔ yɛ ndelebɛbo ne ɛlɛyɛ kpole la, ɔnyɛ se kɛ yɛbava mɔɔ yɛzukoa la yɛayɛ gyima. Mɔɔ tɔ zo nwiɔ, ɔluakɛ yɛva yɛ nwo yɛwula nu la ati, yɛ nye balie wɔ debiezukoalɛ bo. Mɔɔ tɔ zo nsa, kɛmɔ yɛsiezie yɛ nwo kpalɛ na yɛamaa mualɛ la ati, ɔmaa yɛta yɛkakye mɔɔ yɛhanle la kpalɛ.\n8-9. (a) Kɛ mɔɔ Malakae 3:16 kile la, kɛzi Gyihova te nganeɛ yɛ mualɛ mɔɔ yɛmaa la anwo ɛ? (b) Noko ngyegyelɛ boni a bie mɔ lɛ a?\n8 Saa yɛka yɛ diedi ne anwo edwɛkɛ a, Gyihova anye die. Yɛbahola yɛanyia anwodozo kɛ Gyihova ze mɔdenle mɔɔ yɛbɔ yɛmaa mualɛ wɔ ayia bo la, na ɔ nye sɔ ye kpole. (Kenga Malakae 3:16.) Saa yɛbɔ mɔdenle biala kɛ yɛyɛ mɔɔ sɔ ɔ nye la a, ɔyila yɛ.—Mal. 3:10.\n9 Nɔhalɛ nu, yɛlɛ ndelebɛbo kpalɛ mɔɔ ɔti yɛmaa mualɛ wɔ ayia ne mɔ abo a. Noko, ɔyɛ se ɔmaa bie mɔ kɛ bɛbamaa bɛ sa zo. Saa zɔhane a ɔde wɔ wɔ afoa nu a, mmamaa ɛ sa nu to. Bɛmaa yɛzuzu Baebolo ngyinlazo, neazo yɛɛ nzuzulɛ bie mɔ mɔɔ baboa yɛ muala amaa yɛabɔ mɔdenle yɛamaa mualɛ dɔɔnwo wɔ debiezukoalɛ bo la anwo.\nKƐZI ƐBALI ƐZULOLƐ ZO LA\n10. (a) Duzu a ka yɛ nuhua dɔɔnwo ɛzulolɛ a? (b) Duzu ati a ɛzulolɛ zɔhane ɛnle ɛtane ɛ?\n10 Saa ɛka kɛ ɛmaa ɛ sa zo wɔamaa mualɛ a, wɔ ahonle tu ɔ? Saa ɔle zɔ a, tɛ ɛ ngome ɔ. Nɔhalɛ ne a le kɛ, yɛ nuhua dɔɔnwo ahonle tu wɔ mekɛ mɔɔ yɛlɛmaa mualɛ la. Amaa wɔahola wɔali ɛzulolɛ ɛhye azo konim la, ɔwɔ kɛ ɛnwu deɛmɔti wɔ ahonle tu la. Ɛsulo kɛ ɛ rɛle bavi mɔɔ ɛkulo kɛ ɛka la anzɛɛ ɛnrɛha ye kpalɛ ɔ? Ɛsulo kɛ wɔ mualɛ ne ɛnrɛyɛ kɛnlɛma kɛ mɔɔ awie mɔ ɛdeɛ de la ɔ? Nɔhalɛ nu, ɔnle ɛtane kɛ ɛbade nganeɛ zɔhane. Ɔkile kɛ ɛbɛlɛ ɛ nwo aze na ɛbu awie mɔ kɛ bɛtɛla wɔ. Gyihova anye die subane zɔhane anwo. (Edw. 138:6; Fel. 2:3) Noko eza Gyihova kulo kɛ ɛye ye ayɛlɛ na ɛmaa ɛ mediema anwosesebɛ wɔ ayia ne mɔ abo. (1 Tɛs. 5:11) Ɔkulo wɔ na ɔbamaa wɔanyia akɛnrasesebɛ.\n11. Baebolo ne anu edwɛkɛ boni a baboa yɛ a?\n11 Suzu Ngɛlɛlera ne anu edwɛkɛ bie mɔ anwo nea. Baebolo ne ka kɛ yɛ mualɛ yɛfo wɔ edwɛkɛ mɔɔ yɛka nee kɛzi yɛka ye la anu. (Gye. 3:2) Gyihova nee yɛ mediema ɛmkpondɛ munlililɛ ɛnvi yɛ ɛkɛ. (Edw. 103:12-14) Bɛle yɛ sunsum nu mediema mɔɔ bɛkulo yɛ a. (Maake 10:29, 30; Dwɔn 13:35) Bɛte ɔ bo kɛ, tɛ mekɛ ne amuala a yɛkola yɛka mɔɔ yɛkulo kɛ yɛka la a.\n12-13. Duzu a yɛsukoa yɛfi Nihɛmaya nee Dwona ɛkɛ a?\n12 Suzu Baebolo nu neazo bie mɔ mɔɔ baboa wɔ amaa wɔali ɛzulolɛ zo konim la anwo. Kakye Nihɛmaya. Ɔyɛle gyima wɔ belemgbunli tumivolɛ bie sua nu. Nihɛmaya yɛle basaa ɔluakɛ ɔdele kɛ Gyɛlusalɛm bane ne yɛɛ ye nlenkɛ ne mɔ ɛzɛkye. (Nih. 1:1-4) Dwenle kɛzi ye ahonle dule wɔ mekɛ mɔɔ belemgbunli ne zele kɛ ɔha deɛmɔti yeyɛ basaa ɔhile ye la. Nihɛmaya yɛle asɔne ndɛndɛ na ɔhanle ye edwɛkɛ ne. Ɔlua zo, belemgbunli ne boale Nyamenle menli ne kpalɛ. (Nih. 2:1-8) Na Dwona noko ɛ? Mɔɔ Gyihova zoanle ye kɛ ɔhɔdendɛ ɔhile Nenɛvɛma la, ye ahonle dule kpalɛ, yemɔti ɔbɔle ɔ ti ɛleka fofolɛ. (Dwona 1:1-3) Noko ɔlua Gyihova moalɛ zo, Dwona yɛle ye gyima ne. Ye edwɛkɛ ne boale Nenɛvɛma kpalɛ. (Dwona 3:5-10) Mɔɔ yɛsukoa yɛfi Nihɛmaya edwɛkɛ ne anu la le kɛ, ɔwɔ kɛ yɛyɛ asɔne kolaa na yɛamaa mualɛ. Yɛnwu ye wɔ Dwona edwɛkɛ ne anu kɛ, Gyihova kola boa yɛ ɔmaa yɛsonle ye ɔnva nwo kɛ yɛsulo la. Nɔhalɛ nu, asafo biala ɛnle ewiade mɔɔ ɔ nwo ka ɛzulolɛ tɛla Nenɛvɛma a.\n13 Nzuzulɛ boni mɔ a bahola aboa wɔ yeamaa wɔamaa mualɛ wɔ yɛ ayia ne mɔ abo a? Bɛmaa yɛzuzu nuhua ekyi anwo.\nDuzu A Mebahola Meaha Nwolɛ Edwɛkɛ A?\nKpuya ne anwo mualɛ fɔɔnwo ne\nEdwɛkɛ bieko mɔɔ wɔ ɛdendɛkpunli ne anu la\nMɔɔ ngɛlɛlera mɔɔ wɔ nu ka nwolɛ edwɛkɛ la\nKɛzi yɛbahola yɛava edwɛkɛ ne yɛali gyima\nAnwubielɛ sikalɛ mɔɔ maa edwɛkɛ titili mɔɔ wɔ nu da ali\nMɔɔ yɛsukoa yɛfi nvoninli ne mɔ anu\nNdinu kpuya ne mɔ\n14. Duzu ati a ɔwɔ kɛ yɛsiezie yɛ nwo kpalɛ yɛmaa ayia ne mɔ a, na mekɛ boni a yɛbahola yɛayɛ zɔ a?\n14 Siezie ɛ nwo maa ayia biala. Saa ɛsuzu nwolɛ ɛsie na ɛsiezie ɛ nwo kpalɛ a, ɛbanyia anwodozo wɔamaa mualɛ. (Mrɛ. 21:5) Nɔhalɛ nu, asolo awie biala ngyehyɛleɛ. Eloise, kunlavolɛ bie mɔɔ wɔ ye ɛvolɛ 80 anu la bɔ ɔ bo siezie ɔ nwo maa Ɛzinzalɛ Arane Debiezukoalɛ ne wɔ dapɛne ne mɔlebɛbo. Ɔka kɛ, “Mebɔ ɔ bo ndɛ a, ɔmaa me nye die wɔ debiezukoalɛ bo.” Joy mɔɔ fa ye mekɛ ne amuala yɛ gyima la sukoa ye Ɛzinzalɛ Arane ne wɔ Folɛ. Ɔka kɛ, “ɔmaa mekakye edwɛkɛ ne kpalɛ.” Ike, asafo nu kpanyinli bie mɔɔ ɛnlɛ alagye na eza ɔle adekpakyelɛnli la ka kɛ, “Menwu ye kɛ ɔle kpalɛ kɛ mebazukoa ye ngyikyi ngyikyi wɔ dapɛne ne anu tɛla kɛ mebazukoa ɔ muala kenle ko.”\n15. Kɛzi ɛbaziezie ɛ nwo kpalɛ wɔamaa ayia ne mɔ ɛ?\n15 Kɛzi yɛbaziezie yɛ nwo kpalɛ yɛamaa ayia biala ɛ? Ɛbɔ debiezukoalɛ biala abo a, yɛ asɔne sɛlɛ Gyihova sunsum nwuanzanwuanza ne. (Luku 11:13; 1 Dwɔn 5:14) Akee fa mekɛ ekyi neɛnlea edwɛkɛ ne amuala anu. Suzu edwɛkɛtile ne, edwɛkɛ adile ngyikyi, nvoninli yɛɛ ndinu kpuya ne mɔ anwo. Saa ɛlɛsukoa ɛdendɛkpunli ne mɔ a, bɔ mɔdenle kenga ngɛlɛlera dɔɔnwo mɔɔ ɛbahola la. Dwenledwenle edwɛkɛ ne anwo, na suzu mɔɔ ɛbava wɔamaa mualɛ la nwo kpalɛ. Saa ɛsiezie ɛ nwo kpalɛ a, ɛbanyia zolɛ nvasoɛ, na ɔnrɛyɛ se kɛ ɛbamaa mualɛ.—2 Kɔl. 9:6.\n16. Ninyɛne boni mɔ a wɔ ɛkɛ a, na kɛzi ɛfa ɛdi gyima ɛ?\n16 Saa ɔbayɛ boɛ a, fa ɛlɛtɔlɔneke zo ninyɛne mɔɔ wɔ aneɛ mɔɔ ɛte anu la di gyima. Gyihova ɛlua ye ahyehyɛdeɛ ne azo ɛva ɛlɛtɔlɔneke zo ninyɛne mɔɔ boa maa yɛsiezie yɛ nwo yɛmaa yɛ ayia ne mɔ la ɛmaa yɛ. JW Library® app ne maa yɛkola yɛtwe mbuluku mɔɔ yɛbazukoa la yɛgua yɛ ɛlɛtɔlɔneke milahyinli zo. Akee yɛbahola yɛazukoa, yɛagenga anzɛɛ yɛadie edwɛkɛ ne—mekɛ biala yɛɛ wɔ ɛleka biala. Bie mɔ fa JW Library® app ne sukoa debie ewiazo, wɔ mekɛ mɔɔ bɛlɛdie bɛ menle wɔ gyima anzɛɛ sukulu nu anzɛɛ mekɛ mɔɔ bɛlɛtu adenle la. Watchtower Library ne yɛɛ Ɛzinzalɛ Arane YINTANƐTE ZO MBULUKUZIELƐLEKA ne boa maa yɛyɛ ninyɛne bie mɔ anwo neɛnleanu dɔɔnwo.\nMekɛ boni a ɛkpa ɛfa ɛsiezie ɛ nwo ɛmaa ayia ne mɔ ɛ? (Nea ɛdendɛkpunli 14-16) *\n17. (a) Duzu ati a ɔle kpalɛ kɛ ɛbaziezie mualɛ dɔɔnwo ɛ? (b) Duzu a ɛzukoale ɛvile Bayɛ Gyihova Agɔnwo—Siezie Wɔ Mualɛ vidio ne anu a?\n17 Saa ɔbayɛ boɛ a, siezie mualɛ dɔɔnwo maa ɛzukoalɛdeɛ ko biala. Duzu ati ɔ? Ɔluakɛ tɛ mekɛ ne amuala a ɛmaa ɛ sa zo ɛkɛ ne ala a bɛbavɛlɛ wɔ a. Bie a awie mɔ noko bamaa bɛ sa zo, na ahenle mɔɔ ɛlɛnea zo la bavɛlɛ bɛ nuhua ko. Amaa bɛanli mekɛ la, ɔdwu mekɛ ne bie a, ahenle mɔɔ ɛlɛnea zo la ɛnrɛvɛlɛ menli mɔɔ ɛmaa bɛ sa zo la amuala. Yemɔti saa yeanvɛlɛ wɔ a, mmafa ɛya yɛɛ mmamaa ɛ sa nu to. Saa ɛsiezie mualɛ dɔɔnwo a, ɛbanyia nwolɛ adenle wɔamaa mualɛ wɔ debiezukoalɛ ne anu. Ɛbahola wɔaziezie ɛ nwo wɔagenga ngɛlɛlera. Noko eza ɛbahola wɔaziezie ɛ nwo kɛ ɛbava wɔ edwɛkɛ wɔamaa mualɛ. *\n18. Duzu ati a ɔwɔ kɛ ɛmaa wɔ mualɛ yɛ ezinra ɛ?\n18 Maa mualɛ ezinra. Fane dɔɔnwo ne ala, mualɛ mɔɔ le ezinra anzɛɛ sikalɛ la ta maa anwosesebɛ. Yemɔti, fa sie ɛ nye zo kɛ ɛbamaa wɔ mualɛ ayɛ ezinra. Bɔ mɔdenle fa kɛyɛ kɛkɛ 30 tendɛ. (Mrɛ. 10:19; 15:23) Saa wɔva ɛvolɛ dɔɔnwo wɔmaa mualɛ a, ɛnee ɛzonlelilɛ la ɛ nwo zo—maa mualɛ ezinra fa yɛ neazo kpalɛ. Saa ɛfa mekɛ dɔɔnwo ɛka ninyɛne dɔɔnwo anwo edwɛkɛ wɔ wɔ mualɛ nu a, awie mɔ ahonle badu, bɛbadwenle kɛ bɛnrɛhola bɛnrɛmaa mualɛ kɛ ɛdawɔ la. Eza noko saa ɛmaa wɔ mualɛ yɛ ezinra a, ɔbamaa awie mɔ noko anyia bie aha. Titili saa bɛdimoa bɛfɛlɛ wɔ a, maa wɔ mualɛ ne ɛyɛ sikalɛ na bua kpuya ne fɔɔnwo. Mmabɔ mɔdenle kɛ ɛka ɛdendɛkpunli ne anu edwɛkɛ ne amuala. Saa bɛka ɛdendɛkpunli ne anu edwɛkɛ titili ne bɛwie a, ɛbahola wɔaha ninyɛne gyɛne mɔɔ wɔ nu la anwo edwɛkɛ.—Nea ɛlɛka “ Duzu A Mebahola Meaha Nwolɛ Edwɛkɛ A?”\n19. Kɛzi ahenle mɔɔ banlea zo la bahola aboa wɔ ɛ, noko duzu a ɔwɔ kɛ ɛyɛ a?\n19 Maa ahenle mɔɔ banlea zo la ɛnwu kɛ ɛbahulo kɛ ɛmaa mualɛ wɔ ɛdendɛkpunli bie anu. Saa ɛkpa kɛ ɛbayɛ ɛhye a, ka nwolɛ edwɛkɛ kile adiema ne mɔɔ banlea zo la kolaa na ayia ne abɔ ɔ bo. Saa bɛbiza ɛdendɛkpunli zɔhane kpuya ne a, maa ɛ nwo ɛyɛ ndɛ maa ɛ sa zo kpalɛ amaa ahenle mɔɔ ɛlɛnea zo la anwu wɔ.\n20. Kɛzi asafo ayia le kɛ aleɛ mɔɔ ɛ nee agɔnwolɛma kpalɛ bɔ nu di la ɛ?\n20 Bu asafo ayia kɛ aleɛ mɔɔ ɛ nee agɔnwolɛma kpalɛ bɔ nu di la. Fa ye kɛ asafo ne anu amra bie ɛdo ɛsalɛ ɛvɛlɛ wɔ wɔ ayia bie abo, saa bɛka kɛ ɛdo aleɛ ekyi mɔɔ bɛbali la ɛrɛla a, duzu a ɛbayɛ a? Bie a, wɔ ahonle badu ekyi, noko ɛbaziezie debie ekyi mɔɔ ɛfa ɛkɔ a bɛ nye balie nwo la. Gyihova mɔɔ to ɛsalɛ fɛlɛ yɛ wɔ ayia ne mɔ abo la siezie aleɛ mgbalɛ dɔɔnwo maa yɛ. (Edw. 23:5; Mat. 24:45) Saa yɛfi yɛ ahonle nu yɛfa ahyɛlɛdeɛ ekyi mɔɔ yɛbanyia la yɛkɔ a, ɔ nye die. Yemɔti siezie ɛ nwo kpalɛ na fi wɔ ahonle nu maa mualɛ. Saa ɛyɛ zɔ a, ɛnrɛdidi Gyihova ɛkponle zo ala, emomu, ɛbava wɔ ahyɛlɛdeɛ wɔara na ɛ nee asafo ne ahyɛ.\nDuzu ati a yɛmaa mualɛ wɔ ayia ne mɔ abo a?\nSaa yɛsulo kɛ yɛbamaa mualɛ a, kɛ ɔkɛyɛ na yɛali zo ɛ?\nNzuzulɛ boni mɔ a baboa yɛ amaa yɛamaa mualɛ wɔ ayia ne mɔ abo ɛ?\nEDWƐNE 2 Wɔ Duma A Le Gyihova\n^ ɛden. 5 Kɛ mɔɔ edwɛndolɛnli Devidi yɛle la, yɛ muala yɛkulo Gyihova na yɛ nye die kɛ yɛbahanvo ye. Yɛnyia nwolɛ adenle titili yɛyɛ ɛhye ɔlua mualɛ mɔɔ yɛmaa wɔ asafo debiezukoalɛ bo la azo. Noko ɔyɛ se ɔmaa yɛ nuhua bie mɔ kɛ yɛbamaa mualɛ wɔ debiezukoalɛ bo. Saa ɛngola ɛmmaa mualɛ a, edwɛkɛ ɛhye baboa wɔ yeamaa wɔanwu wɔ ngyegyelɛ ne na wɔali nwolɛ gyima.\n^ ɛden. 17 Nea Bayɛ Gyihova Agɔnwo—Siezie Wɔ Mualɛ vidio ne wɔ jw.org/nzi azo. Nea BAEBOLO NGILEHILELƐ > NGAKULA abo.\n^ ɛden. 63 NVONINLI NWO EDWƐKƐ: Asafo bie anu amra ɛlɛfa anyelielɛ azuzu Ɛzinzalɛ Arane ne anwo.\n^ ɛden. 65 NVONINLI NWO EDWƐKƐ: Yɛlimoa yɛnwu mediema ɛhye mɔ kɛ bɛlɛmaa mualɛ wɔ Ɛzinzalɛ Arane Debiezukoalɛ ne abo. Asolo biala nee ye tɛnlabelɛ ɛdeɛ, noko bɛkpondɛ mekɛ bɛfa bɛsiezie bɛ nwo bɛmaa ayia ne.\nFa nwa awie Fa nwa awie Ye Gyihova Ayɛlɛ Wɔ Asafo Ne Anu\nw19 January m. 8-13


Kɛzi Yɛbanwu Nyamenle La\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Giliki Guarani Gujarati Haitian Creole Hibulu Hiligaynon Hindi Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Luo Luvale Macedonian Malagasy Malay Malayalam Maltese Marathi Maya Mizo Moore Myanmar Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zapotec (Isthmus) Zulu\n“Nyamenle anwo edwɛkɛ bo yɛ ndelebɛbo zo.”—Philo mɔɔ vi Alexandria, ɛvoya mɔɔ limoa la nwomanli.\n“Nyamenle nee yɛ nuhua biala avinli ande biala.”—Sɔɔlo mɔɔ vi Taasɛse la, ɛlɛka ɛhye ahile ɛvoya mɔɔ limoa la nwomama mɔɔ bɛwɔ Atɛnse la.\nSAA ɛkenga edwɛkɛ nwiɔ ɛhye a, boni a ɛdie ɛto nu a? Menli dɔɔnwo ɛnwu kɛ Sɔɔlo mɔɔ vi Taasɛse mɔɔ eza bɛfɛlɛ ye ɛzoanvolɛ Pɔɔlo la edwɛkɛ ne le arɛlekyekyelɛ nee anyelielɛ. (Gyima ne 17:26, 27) Arɛlekyekyelɛ edwɛkɛ mɔɔ le kɛ ɛhye la noko wɔ Baebolo ne anu. Kɛ neazo la, Gyisɛse yɛle nzɛlɛlɛ kɛ ye ɛdoavolɛma ne bahola anwu Nyamenle na banyia nyilalɛ.—Dwɔn 17:3.\nNoko akee, nwomama mɔɔ bie a le Philo la nyianle adwenle ngakyile. Bɛkile kɛ yɛnrɛhola yɛnrɛnwu Nyamenle ɛlɛ ɔluakɛ ɔ nwo edwɛkɛ bo yɛ ndelebɛbo zo. Boni a le nɔhalɛ a?\nBaebolo ne ka kɛ ninyɛne bie mɔ wɔ ɛkɛ mɔɔ fale Nyamenle anwo mɔɔ ɔyɛ se kɛ alesama bade ɔ bo a. Kɛ neazo la, mekɛ tendenle mɔɔ Bɔvolɛ ne ɛva ɛdɛnla aze, ye adwenle kpole ne yɛɛ ye nrɛlɛbɛ ne mɔɔ anu pi la, bɛnrɛhola bɛnrɛnwu ye, bɛnrɛzuzu, anzɛɛ bɛnrɛde ɔ bo. Ye sikalɛ a le kɛ bɛbo sonla ndelebɛbo zo. Noko, Nyamenle anwo ninyɛne ɛhye mɔ ɛnzi yɛ adenle kɛ yɛbanwu ye. Nɔhalɛ nu, saa yɛdwenledwenle ninyɛne ɛhye mɔ anwo a ɔbaboa yɛ yeamaa ‘yɛabikye Nyamenle.’ (Gyemise 4:8) Bɛmaa yɛzuzu ninyɛne ɛhye mɔ mɔɔ bo yɛ ndelebɛbo zo la anwo neazo ekyi anwo. Akee yɛbanlea ninyɛne bie mɔ mɔɔ fale Nyamenle anwo mɔɔ yɛbahola yɛade ɔ bo la.\nNinyɛne Boni Mɔ A Bɛ Bo Ɛdelɛ Yɛ Se A?\nNYAMENLE DE AZE DAHUU: Baebolo ne kilehile kɛ Nyamenle wɔ ɛkɛ “ɔvi tete, mɔɔ kɔdwu mekɛ mɔɔ ɛnlɛ awieleɛ.” (Edwɛndolɛ 90:2) Ɛhye kile kɛ, Nyamenle ɛnlɛ ye mɔlebɛbo nee ye awieleɛ. Wɔ sonla nye zo, “ye ɛvolɛ dodo, bɛnrɛnwu ye ɛlɛ.”—Dwobu 36:26.\nKɛzi ɔboa wɔ la: Nyamenle ɛbɔ wɔ ɛwɔkɛ kɛ saa ɛnwu ye a, ɔbamaa wɔ dahuu ngoane. (Dwɔn 17:3) Saa Nyamenle mumua ne ɛnde aze dahuu a, kɛzi ɛwɔkɛ ɛhye bara nu ɛ? “Tete Belemgbunli ne” ala a bahola amaa ɛwɔkɛ ɛhye ara nu a.—1 Temɔte 1:17.\nNYAMENLE ADWENLE: Baebolo ne kilehile kɛ Nyamenle “ndelebɛbo ɛnlɛ nvedenvedenu” ɔluakɛ ye adwenle le kpole tɛla yɛ ɛdeɛ ne. (Ayezaya 40:28; 55:9) Ɔfɛta kɛ Baebolo ne biza kpuya ɛhye a: “Nwane a ze Nyamenle ati anu a? Nwane a kola tu ye folɛ a?”—1 Kɔlentema 2:16.\nKɛzi ɔboa wɔ la: Nyamenle kola tie menli dɔɔnwo nzɛlɛlɛ wɔ mekɛ ko ne ala anu. (Edwɛndolɛ 65:2) Ɔnwu kɔtɔkpɔle biala bɔbɔ mɔɔ kɛdɔ aze la. Asoo Nyamenle adwenle bahola ayi mɔɔ ɔnrɛnwu wɔ na yeadie wɔ nzɛlɛlɛ ɔ? Kyɛkyɛ, ɔluakɛ ye adwenle le kpole. Mɔɔ tɛla ɛhye la ‘yɛsonle bolɛ kpole yɛtɛla kɔtɔkpɔle dɔɔnwo’ yɛmaa ye.—Mateyu 10:29, 31.\nNYAMENLE NDENLE: Baebolo ne kilehile kɛ sonla ɛnrɛnwu “mɔɔ Nyamenle ɛyɛ, ɔvi mɔlebɛbo mɔɔ kɔ awieleɛ.” (Nolobɔvo ne 3:11) Ɛhye ati, yɛnrɛhola yɛnrɛnwu debie biala mɔɔ fale Nyamenle anwo la. ‘Nwane a kɛhola kɛde’ nrɛlɛbɛ mɔɔ wɔ Nyamenle ndenle ne mɔ anzi la abo a. (Wulomuma 11:33) Noko akee, Nyamenle lɛ ɛhulolɛ kɛ ɔbala ye ndenle ne mɔ ali yeahile bɛdabɛ mɔɔ bɛkulo kɛ bɛyɛ mɔɔ sɔ ɔ nye la.—Emɔso 3:7.\nMekɛ tendenle mɔɔ Bɔvolɛ ne ɛva ɛdɛnla aze, ye adwenle kpole ne yɛɛ ye nrɛlɛbɛ ne mɔɔ anu pi la, bɛnrɛhola bɛnrɛnwu ye,bɛnrɛzuzu, anzɛɛ bɛnrɛde ɔ bo\nKɛzi ɔboa wɔ la: Saa ɛkenga Baebolo ne na ɛsukoa a, ɛbahɔ zo wɔanwu ninyɛne fofolɛ wɔavale Nyamenle nee ye ndenle ne mɔ anwo. Ɛhye kile kɛ yɛbahola yɛabikye yɛ anwuma Selɛ ne dahuu.\nMɔɔ Ɛbahola Wɔanwu Ye La\nKɛ mɔɔ yɛngola yɛnde ninyɛne bie mɔ mɔɔ fale Nyamenle anwo abo bɔkɔɔ la ɛngile kɛ yɛnrɛhola yɛnrɛnwu ye fee. Edwɛkɛ dɔɔnwo wɔ Baebolo ne anu mɔɔ boa yɛ maa yɛnwu Nyamenle kpalɛ a. Maa yɛzuzu nuhua ekyi bie mɔ anwo:\nNYAMENLE DUMA NE: Baebolo ne kilehile yɛ kɛ Nyamenle ɛmaa ɔ nwo duma. Ɔka kɛ: “Medame a mele [“Gyihova,” NW] a. Me duma ɛne!” Nyamenle duma ne finde fane kɛyɛ 7,000 tɛla duma gyɛne biala wɔ Baebolo ne anu.—Ayezaya 42:8.\nKɛzi ɔboa wɔ la: Gyisɛse hanle wɔ ye nzɛlɛlɛ ne mɔɔ ɔhilele yɛ la anu kɛ: “Yɛ Ze mɔɔ wɔ anwuma: Wɔ duma nwo ɛde.” (Mateyu 6:9) Asoo ɛbahola wɔabɔ Nyamenle duma wɔ wɔ nzɛlɛlɛ nu ɔ? Gyihova kulo kɛ ɔdie awie biala mɔɔ kile ɛbulɛ kpalɛ maa ye duma ne la ngoane.—Wulomuma 10:13.\nNYAMENLE TƐNLABELƐ: Baebolo ne kilehile kɛ ɛleka nwiɔ a wɔ ɛkɛ a, sunsum nu ɛleka mɔɔ sunsum nu abɔdeɛ a wɔ ɛkɛ ne la yɛɛ azɛlɛ ne mɔɔ yɛde zo la. (Dwɔn 8:23; 1 Kɔlentema 15:44) Wɔ Baebolo ne anu, edwɛkɛkpɔkɛ “anwuma” ta kile sunsum nu ɛleka. “Anwuma” ɛhye a le “ɛleka” mɔɔ Bɔvolɛ ne de la.—1 Arelemgbunli 8:43.\nKɛzi ɔboa wɔ la: Ɔmaa yɛnwu kɛzi Nyamenle de la kpalɛ. Bɔvolɛ ne ɛnle feabo tumi bie mɔɔ wɔ ɛleka biala nee debie biala anu a. Gyihova le Sonla kpalɛ mɔɔ lɛ ɛleka mɔɔ ɔde a. Noko akee, “debie biala ɛnvea” ye.—Hibuluma 4:13.\nNYAMENLE SUBANE: Baebolo ne kilehile kɛ Gyihova lɛ subane ngɛnlɛma. “Nyamenle le ɛhulolɛ.” (1 Dwɔn 4:8) Ɔmbɔ adalɛ ɛlɛ. (Taetɛse 1:2) Ɔnyɛ nyeyenu, ɔse anwunvɔne, ɔ ti akunlu le kɛnlɛma, yɛɛ ɔnva ɛya mgbane mgbane. (Adendulɛ 34:6; Gyima ne 10:34) Ɛhulolɛ mɔɔ Bɔvolɛ ne lɛ kɛ ɔbava bɛdabɛ mɔɔ bɛlɛ ɛbulɛ bɛmaa ye la “agɔnwolɛ” la bahola azi menli dɔɔnwo anwo.—Edwɛndolɛ 25:14.\nKɛzi ɔboa wɔ la: Ɛbahola wɔayɛ Gyihova agɔnwo. (Gyemise 2:23) Mekɛ mɔɔ ɛlɛnwu Gyihova subane ne mɔ la, ɔbamaa wɔade Baebolo ne anu edwɛkɛ ne abo kpalɛ.\n‘KƆ YE ƐKƐ’\nBaebolo ne maa yɛnwu kɛzi Gyihova Nyamenle de la. Ɔ nwo edwɛkɛ ɛmbo yɛ ndelebɛbo zo. Nɔhalɛ nu, Bɔvolɛ ne kpondɛ kɛ ɛnwu ye. Ye Edwɛkɛ Baebolo ne bɔ ɛwɔkɛ kɛ: “Saa ɛkɔ ye ɛkɛ ne a, ɔbalie wɔ.” (1 Edwɛkɛsisilɛ 28:9) Duzu ati a ɛnlua Baebolo ne ɛgengalɛ nee nwolɛ ɛdwenlenlɛ zo ɛnnwu Nyamenle ɛ? Baebolo ne bɔ ɛwɔkɛ kɛ, saa ɛyɛ ye zɔ a, Nyamenle ‘babikye wɔ.’—Gyemise 4:8.\nSaa ɛkenga Baebolo ne na ɛsukoa a, ɛbahɔ zo wɔanwu ninyɛne fofolɛ wɔavale Nyamenle nee ye ndenle ne mɔ anwo\nBie a ɛbabiza kɛ, ‘Saa mende debie biala mɔɔ fale Bɔvolɛ ne anwo la abo a, kɛzi mebahola meayɛ ɔ gɔnwo ɛ?’ Suzu ɛhye anwo: Asoo ɔhyia kɛ awie mɔɔ ɔle dɔketa la agɔnwo kpalɛ nyia amodinli kɛlata wɔ ayileyɛlɛ nu ɔ? Kyɛkyɛ! Ɔbahola yeara ye kɛ dɔketa ne agɔnwo ne yɛ gyima gyɛne. Noko akee, bɛbahola bɛava bɛ nwo agɔnwolɛ. Mɔɔ hyia la a le kɛ dɔketa ne agɔnwo ne banwu dɔketa ne subane, mɔɔ ɔkulo nee mɔɔ ɔngulo la. Zɔhane ala a, ɛkola ɛsukoa Baebolo ne ɛnwu sonla holɛ ko mɔɔ Gyihova de—ɛhye a ɔhyia kɛ ɛnwu ye amaa wɔayɛ ɔ gɔnwo a.\nKɛ anrɛɛ yɛbanyia Bɔvolɛ ne anwo adwenle mɔɔ ɛndenrɛ la, ɔhyia kɛ yɛnwu edwɛkɛ mɔɔ wɔ Baebolo ne anu la amaa yɛanwu Nyamenle. Ɛkulo kɛ ɛsukoa Gyihova Nyamenle anwo edwɛkɛ dɔɔnwo ɔ? Gyihova Alasevolɛ lɛ Baebolo ɛzukoalɛ nwo ngyehyɛleɛ mɔɔ bɛnlie ɛhwee a. Nwu Alasevolɛ mɔɔ bɛwɔ ɛleka mɔɔ ɛwɔ la anzɛɛ kɔ yɛ wɛbsaete, www.jw.org/nzi azo.\nNyamenle Kulo Kɛ Ɛbikye Ye\nNa saa ɛdie Nyamenle ɛdi noko ɛte nganeɛ kɛ ɛmbikye ye ɛ?


Agyalɛ—Ahyɛlɛdeɛ Mɔɔ Vi Nyamenle Ɛkɛ\n“Nyɛma mɔɔ bɔ nwolɛ nsa la anu ɛnde ndɛndɛ.”—NOLOBƆVO 4:12.\n1, 2. (a) Duzu a bɛdabɛ mɔɔ bɔ zo mɔɔ bɛgya la anye la ye ade a? (b) Kpuya boni mɔ a yɛbazuzu nwo wɔ tile ɛhye anu a?\nPƐ ATƆFOLƐ raalɛ nee nrenyia mɔɔ anye ɛlie wɔ bɛ atɔfolɛlielɛ kenle ne la anwo nvoninli nea. Bɛ nye ɛlie ɛbɛla mɔɔ bɛbabɔ ye kenle bie la anwo yɛɛ ninyɛne dɔɔnwo gyi bɛ nye zo. Bɛ nye la kɛ bɛ agyalɛ ne bahyɛ na yeayɛ anyelielɛ.\n2 Noko agyalɛ dɔɔnwo mɔɔ bɔ ɔ bo boɛ la ɛnyɛ zɔ dahuu. Amaa agyalɛ ahyɛ na anyelielɛ ara nu la, ɔwɔ kɛ agyalɛma ne di adehilelɛ mɔɔ vi Nyamenle ɛkɛ la azo. Ɔti maa yɛzuzu kɛzi Baebolo ne bua kpuya ɛhye mɔ la anwo: Nvasoɛ mɔɔ wɔ agyalɛ zo la bie mɔ a le boni? Saa ɛbagya a, kɛ ɔkɛyɛ na wɔanyia awie kpalɛ wɔagya ɛ? Kɛ ɔkɛyɛ na wɔayɛ kunli kpalɛ anzɛɛ yelɛ kpalɛ ɛ? Na duzu a baboa amaa agyalɛ ahyɛ a?—Kenga Mrɛlɛbulɛ 3:5, 6.\nƆWƆ KƐ MEGYA Ɔ?\n3. Ɛsuzu kɛ kyesɛ awie gya na ɔ nye alie ɔ? Kilehile nu.\n3 Bie mɔ die di kɛ saa awie anye balie a, kyesɛ ɔgya. Noko ɛhye ɛnle nɔhalɛ. Gyisɛse hanle kɛ belazinlililɛ kola yɛ ahyɛlɛdeɛ. (Mateyu 19:11, 12) Na ɛzoanvolɛ Pɔɔlo hanle kɛ nvasoɛ dɔɔnwo wɔ belazinlililɛ zo. (1 Kɔlentema 7:32-38) Saa ɛbagya anzɛɛ ɛnrɛgya a, ɔle wɔ kpɔkɛzilɛ. Ɔnle kɛ ɛmaa ɛ gɔnwo mɔ, wɔ abusua anzɛɛ wɔ amaamuo piepia wɔ maa ɛgya.\n4. Nvasoɛ mɔɔ wɔ agyalɛ kpalɛ zo la bie mɔ a le boni?\n4 Baebolo ne ka kɛ agyalɛ noko le ahyɛlɛdeɛ mɔɔ vi Nyamenle ɛkɛ na nvasoɛ wɔ zo. Gyihova hanle hilele Adam, nrenyia mɔɔ limoa la kɛ: “Ɔnle kpalɛ kɛ nrenyia ne angomekye kɛdɛnla. Mebayɛ ye boavolɛ, awie mɔɔ fɛta ye la meamaa ye.” (Gyɛnɛsese 2:18) Gyihova bɔle Yive kɛ ɔyɛ Adam aye, na bɛdabɛ a bɛrayɛle alesama abusua mɔɔ limoa a. Saa agyalɛma bie wo ngakula a, ɔwɔ kɛ bɛ agyalɛ tɛnlabelɛ ne yɛ kpalɛ mɔɔ bɛbatete bɛ wɔ nu a. Noko tɛ ngakula mɔɔ bɛbawo la ala a le agyalɛ bodane a.—Edwɛne 127:3; Ɛfɛsɛsema 6:1-4.\n5, 6. Kɛ ɔkɛyɛ na agyalɛ ayɛ kɛ “nyɛma mɔɔ bɔ nwolɛ nsa la” ɛ?\n5 Belemgbunli Sɔlɔmɔn hɛlɛle kɛ: “Menli nwiɔ le kpalɛ tɛla sonla ko ɔluakɛ bɛnyia ahatualɛ kpalɛ wɔ bɛ gyima ɛsesebɛ nwo. Ɔluakɛ saa bɛ nuhua ko tɔ aze a, ko ne bahola aboa ye yeamaa yeadwazo. Noko duzu a bado sonla ko mɔɔ tɔ aze mɔɔ ɔnlɛ awie mɔɔ ɔboa ye yeamaa yeadwazo la ɛ? . . . Na nyɛma mɔɔ bɔ nwolɛ nsa la anu ɛnde ndɛndɛ.”—Nolobɔvo 4:9-12.\n6 Agyalɛ kpalɛ kola maa menli nwiɔ yɛ agɔnwolɛma kpalɛ mɔɔ fa moalɛ, arɛlekyekyelɛ nee anwobanebɔlɛ maa bɛ nwo la. Ɛlɔlɛ kola maa agyalɛ nu mia, noko saa kunli ne nee yelɛ ne sonle Gyihova a, nuhua mia kpalɛ. Akee bɛ agyalɛ ne bayɛ kɛ “nyɛma mɔɔ bɔ nwolɛ nsa la,” nyɛma nsa mɔɔ bɛnwo bɛbɔ nu la. Nyɛma zɛhae anu yɛ se tɛla nyɛma mɔɔ bɔ nwolɛ nwiɔ ala la. Saa Gyihova boka agyalɛ ne anwo a, agyalɛ ne anu bamia.\n7, 8. Folɛ boni a Pɔɔlo dule wɔ agyalɛ nwo a?\n7 Saa bɛgya bɛwie a, bɛ nuhua ko biala kola di ɔ gɔnwo nla nwo atiakunluwɔzo nwo gyima. (Mrɛlɛbulɛ 5:18) Noko saa awie gya kɛ ɔdi atiakunluwɔzo ɛhye ala anwo gyima a, bie a ɔnrɛmaa ɔnrɛkpa awie mɔɔ ɔbagya ye la nrɛlɛbɛ nu. Ɛhye ati a Baebolo ne ka kɛ ɔwɔ kɛ awie gya wɔ mekɛ mɔɔ “ɔnle kakula somaa” la, mekɛ mɔɔ nla nwo atiakunluwɔzo mɔɔ anu yɛ se kɛpɛ nu la. (1 Kɔlentema 7:36) Ɔle kpalɛ kɛ awie kɛhendɛ kɔkpula kɛ zɔhane nganeɛdelɛ ne anloa kɛha aze kolaa na yeagya. Akee ahenle bahola azuzu ninyɛne nwo kpalɛ na yeazi kpɔkɛ kpalɛ.—1 Kɔlentema 7:9; Gyemise 1:15.\n8 Saa ɛlɛdwenle nwo kɛ ɛbagya a, ɔle kpalɛ kɛ ɛbalie wɔado nu na wɔanwu kɛ ngyegyelɛ wɔ agyalɛ biala anu. Pɔɔlo hanle kɛ bɛdabɛ mɔɔ bɛgya la “anwo bahyele bɛ wɔ nwonane nu.” (1 Kɔlentema 7:28) Agyalɛ mɔɔ le kpalɛ bɔbɔ la bayia ngyegyelɛ dɔɔnwo. Ɔti saa wɔzi kpɔkɛ kɛ ɛbagya a, nea kɛ ɛbakpa awie mɔɔ ɛbagya ye la nrɛlɛbɛ nu.\nNWANE A ƆWƆ KƐ MEGYA YE A?\n9, 10. Saa yɛgya awie mɔɔ ɛnzonle Gyihova la a, duzu a bazi a?\n9 Baebolo ngyinlazo mɔɔ hyia mɔɔ ɔwɔ kɛ yɛkakye wɔ mekɛ mɔɔ yɛlɛkpondɛ awie mɔɔ yɛbagya ye a le ɛhye: “Bɛ nee menli mɔɔ ɛnle diedima la mmatu.” (2 Kɔlentema 6:14) Debie mɔɔ bɛyɛ ye wɔ ɛyazonlɛ nu la azo a bɛgyinlanle bɛhanle edwɛkɛ ɛhye a. Saa nane nwiɔ mgbole nee bɛ anwosesebɛ ɛnle ko a, ɛyazonlɛnli ɛnva baka ɛndo bɛ kɔme zo ɛnkyekye bɛ ɛmbɔ nu ɛnyɛ gyima wɔ ɛya ne anu. Saa ɔyɛ zɔ a ɔngile atiakunlukɛnlɛma ɔmmaa nane nwiɔ ne ɔluakɛ bɛ mu nwiɔ bɛbanwu amaneɛ. Zɔhane ala a awie mɔɔ sonle Gyihova nee awie mɔɔ ɛnzonle ye la gya a, bɛbayia ngyegyelɛ dɔɔnwo a. Ɔti Baebolo ne tu yɛ folɛ mɔɔ nrɛlɛbɛ wɔ nu la kɛ yɛgya “Awulae anu ala.”—1 Kɔlentema 7:39.\n10 Ɔyɛ a Kilisienema bie mɔ te nganeɛ kɛ ɔle kpalɛ kɛ bɛbagya awie mɔɔ ɛnzonle Gyihova la tɛla kɛ bɛ ngome bɛkɛdɛnla. Noko saa yɛbu yɛ nye yɛgua Baebolo folɛdulɛ zo a, mɔɔ vi nu ba la ta yɛ nyanelilɛ nee alɔbɔlɛlilɛ. Kɛmɔ yɛle Gyihova azonvolɛ la ati, ye ɛzonlenlɛ a le debie mɔɔ hyia yɛ kpalɛ wɔ ɛbɛlabɔlɛ nu a. Saa ɛngola ɛ nee ɛ ye anzɛɛ ɛ hu ɛmbɔ nu ɛnyɛ deɛ ɛhye mɔɔ hyia wɔ kpalɛ la a, kɛzi ɛbade nganeɛ ɛ? Menli dɔɔnwo ɛzi kpɔkɛ kɛ ɔle kpalɛ kɛ bɛ ngome bɛkɛdɛnla tɛla kɛ bɛkɛgya awie mɔɔ ɛngulo Gyihova na ɔnzonle ye la.—Kenga Edwɛne 32:8.\n11. Kɛ ɔkɛyɛ na wɔanyia awie kpalɛ mɔɔ ɛbagya ye ɛ?\n11 Ɛhye ɛngile kɛ awie biala mɔɔ sonle Gyihova la bayɛ kunli anzɛɛ yelɛ kpalɛ amaa wɔ. Saa ɛlɛdwenle nwo kɛ ɛbagya a, kpondɛ awie mɔɔ ɛkulo ye kpalɛ na ɛ nee ye bɛ avinli le kɛnlɛma la. Kendɛ kɔkpula kɛ ɛbanyia awie mɔɔ kulo kɛ ɔyɛ ninyɛne mɔɔ ɛdawɔ noko ɛkulo kɛ ɛyɛ ye wɔ wɔ ɛbɛlabɔlɛ nu na ɔfa Nyamenle ɛzonlenlɛ ɔdimoa la. Nyia mekɛ kenga na dwenledwenle agyalɛ nwo folɛdulɛ kpalɛ mɔɔ wɔ mbuluku mɔɔ akɛlɛ nɔhavo ne yɛ maa yɛ anu la anwo.—Kenga Edwɛne 119:105.\n12. Duzu a yɛsukoa yɛfi awovolɛ mɔɔ gyale raalɛ anzɛɛ nrenyia maanle bɛ mra wɔ Baebolo ne anu la anu a?\n12 Wɔ ɛleka bie mɔ, awovolɛ a ta kpondɛ awie mɔɔ bɛ ra nrenyia anzɛɛ raalɛ bagya ye a. Bɛsuzu kɛ awovolɛ a ze awie mɔɔ le kpalɛ maa bɛ ra ne a. Ɛnee bɛdi amaamuo ɛhye azo wɔ Baebolo mekɛ nu. Ɔti saa wɔ abusua ne kulo kɛ bɛdi amaamuo ɛhye anzi a, Baebolo ne bahola aboa awovolɛ yeamaa bɛanwu subane mɔɔ ɔwɔ kɛ bɛnea wɔ awie anwo la. Kɛ neazo la, mekɛ mɔɔ Ebileham ɛlɛkpondɛ raalɛ amaa ɔ ra Ayezeke la, ɛnee tɛ ezukoa anzɛɛ gyinlabelɛ a gyi ɔ nye zo a; ɛnee mɔɔ hyia ye la a le kɛ raalɛ ne kulo Gyihova.—Gyɛnɛsese 24:3, 67; nea Awieleɛdwɛkɛ 25.\nKƐZI MEBAZIEZIE ME NWO MEAMAA AGYALƐ Ɛ?\n13-15. (a) Kɛ ɔkɛyɛ na nrenyia aziezie ɔ nwo amaa yeayɛ kunli kpalɛ ɛ? (b) Kɛ ɔkɛyɛ na raalɛ aziezie ɔ nwo amaa yeayɛ yelɛ kpalɛ ɛ?\n13 Saa ɛlɛdwenle agyalɛ nwo a, nea kɛ wɔziezie ɛ nwo. Bie a ɛdwenle kɛ wɔziezie ɛ nwo, noko maa yɛzuzu mɔɔ kile kɛ amgba awie ɛziezie ɔ nwo ɛmaa agyalɛ la anwo. Bie a mualɛ ne bazi ɛ nwo.\nNyia mekɛ kenga na dwenledwenle folɛdulɛ mɔɔ Nyamenle Edwɛkɛ ne fa maa wɔ agyalɛ nwo la anwo\n14 Baebolo ne maa yɛnwu kɛ kunlima nee yelɛma yɛ gyima ngakyile wɔ abusua ne anu. Ɔti ndelebɛbo wɔ nu kɛ kɛzi nrenyia baziezie ɔ nwo amaa agyalɛ la bayɛ ngakyile avi kɛzi raalɛ baziezie ɔ nwo amaa agyalɛ la anwo. Saa nrenyia ɛlɛdwenle agyalɛ nwo a, ɔwɔ kɛ ɔbiza ɔ nwo kɛ saa yeziezie ɔ nwo kɛ ɔbayɛ abusua tile a. Gyihova anye la kɛ kunli banlea ɔ ye nee ɔ mra wɔ nwonane afoa nu nee nganeɛdelɛ nu. Mɔɔ hyia kpalɛ la, ɔwɔ kɛ kunli ne di ye abusua ne anyunlu maa bɛsonle Nyamenle. Baebolo ne ka nrenyia mɔɔ ɛnnea ye abusua ne la anwo edwɛkɛ kɛ “ɔle ɛtanevolɛ ɔtɛla sonla mɔɔ ɛnlɛ diedi la.” (1 Timote 5:8) Ɔti saa ɛle nrenyia mɔɔ ɛlɛdwenle agyalɛ nwo a, suzu kɛzi Baebolo ngyinlazo ɛhye bahola aboa la anwo: “Yɛ wɔ alienwo gyima nwo ngyehyɛleɛ, na boɔboa debie biala anloa wɔ wɔ ɛya nu; na akee si wɔ sua ne.” Ɔti kolaa na wɔagya la, nea kɛ ɛbahola wɔayɛ kunli mɔɔ Gyihova kulo kɛ ɛyɛ la a.—Mrɛlɛbulɛ 24:27.\n15 Ɔwɔ kɛ raalɛ mɔɔ ɛlɛdwenle agyalɛ nwo la biza ɔ nwo kɛ saa yeziezie ɔ nwo yemaa ɛzonlelilɛ mɔɔ la ɔ nwo zo kɛ ɔbayɛ yelɛ nee bie a ɛrɛladane la a. Baebolo ne ka ndenle dɔɔnwo mɔɔ yelɛ kpalɛ bava zo anlea ɔ hu nee ɔ mra la bie mɔ anwo edwɛkɛ. (Mrɛlɛbulɛ 31:10-31) Ɛnɛ, mrenyia nee mraalɛ dɔɔnwo dwenle mɔɔ awie mɔɔ bɛkɛgya ye la bayɛ amaa bɛ la ala anwo. Noko Gyihova kulo kɛ yɛdwenle mɔɔ yɛbahola yɛayɛ yɛamaa awie mɔɔ yɛkɛgya ye la anwo.\n16, 17. Saa ɛlɛsuzu agyalɛ nwo a, duzu a ɔwɔ kɛ ɛdwenledwenle nwo a?\n16 Kolaa na wɔagya la, dwenledwenle mɔɔ Gyihova ka ye wɔ kunlima nee yelɛma anwo la anwo. Saa nrenyia le abusua tile a ɔngile kɛ ɔkola ɔkile bɛ ateetee anzɛɛ ɔmaa bɛdi nyane. Abusua tile kpalɛ sukoa Gyisɛse mɔɔ dahuu da ɛlɔlɛ nee atiakunlukɛnlɛma ali kile bɛdabɛ mɔɔ ɔnea bɛ nwo zo la. (Ɛfɛsɛsema 5:23) Wɔ raalɛ ne afoa nu, ɔwɔ kɛ ɔdwenle debie mɔɔ bahile kɛ ɔboa ɔ hu wɔ ye kpɔkɛzilɛ nu na ɔ nee ye yɛ ko la anwo. (Wulomuma 7:2) Ɔwɔ kɛ ɔbiza ɔ nwo kɛ saa ɔ nye die nwo kɛ ɔbabɛlɛ ɔ nwo aze yeamaa nrenyia mɔɔ ɛnli munli la a. Saa ɔdwenle kɛ ɔnrɛhola ye zɔ yɛ a, bie a ɔle kpalɛ kɛ ɔbazi kpɔkɛ kɛ ɔbali belazinli kɛkala.\n17 Ɔwɔ kɛ kunlima nee yelɛma dwenle kɛzi bɛbamaa menli mɔɔ bɛgya bɛ la anye alie adɛla bɛdabɛ mumua ne la anwo. (Kenga Felepaema 2:4.) Pɔɔlo hɛlɛle kɛ: “Ɔwɔ kɛ bɛ nuhua ko biala kulo ɔ ye kɛ ɔdaye ɔ nwo la; na yelɛ noko nyia ɛbulɛ kpole maa ɔ hu.” (Ɛfɛsɛsema 5:21-33) Ɔwɔ kɛ mraalɛ nee mrenyia te nganeɛ kɛ bɛkulo bɛ na bɛbu bɛ. Noko amaa agyalɛ ayɛ kpalɛ la, ɔwɔ kɛ nrenyia ne titili nwu ye kɛ ɔ ye bu ye na raalɛ ne noko titili nwu ye kɛ ɔ hu kulo ye.\n18. Duzu ati a ɔwɔ kɛ menli mɔɔ ɛlɛtu kɛ bɛgya la nea boɛ a?\n18 Ɔwɔ kɛ mekɛ mɔɔ nrenyia nee raalɛ ɛlɛtu kɛ bɛgya la yɛ anyelielɛ, titili mekɛ mɔɔ bɛlɛnwu bɛ nwo kpalɛ la. Eza ɔwɔ kɛ ɔyɛ mekɛ mɔɔ bɛ mu nwiɔ bɛbanwu ninyɛne mɔɔ bɛbahola ye yɛ la na bɛali nɔhalɛ amaa bɛahola bɛazi kpɔkɛ saa amgba bɛkulo kɛ bɛbɔ nu bɛtɛnla a. Ɔwɔ kɛ nrenyia nee raalɛ mɔɔ ɛlɛtu kɛ bɛgya la sukoa kɛ bɛbali adwelie na bɛabɔ mɔdenle bɛanwu mɔɔ wɔ bɛ nuhua ko biala ahonle nu la kpalɛ. Mekɛ mɔɔ bɛ agɔnwolɛvalɛ ne anu ɛlɛmia la, bɛbade nganeɛ kɛ bɛ nye die bɛ nwo kpalɛ. Noko ɔwɔ kɛ bɛkomo bɛ nwo zo wɔ kɛzi bɛbala nganeɛdelɛ zɛhae ali la anwo kolaa na bɛagya amaa bɛambɔ ɛbɛlatane. Nɔhalɛ ɛlɔlɛ baboa bɛ yeamaa bɛahomo bɛ nwo zo na ɔnrɛmaa bɛnrɛyɛ debie mɔɔ bazɛkye bɛ agɔnwolɛvalɛ ne nee agɔnwolɛvalɛ mɔɔ bɛ nee Gyihova lɛ la.—1 Tɛsalonaekama 4:6.\nƆwɔ kɛ nrenyia nee raalɛ mɔɔ ɛlɛtu kɛ bɛgya la sukoa kɛ bɛbali adwelie\nKƐ ƆKƐYƐ NA MEAMAA ME AGYALƐ AHYƐ Ɛ?\n19, 20. Kɛzi Kilisienema bu agyalɛ ɛ?\n19 Mbuluku nee vidio dɔɔnwo ka atɔfolɛlielɛ kpole mɔɔ yɛ anyelielɛ la anwo edwɛkɛ fa dwula bɛ adawu ne. Noko nɔhalɛ ne a le kɛ, atɔfolɛlielɛ ne le mɔlebɛbo ala. Gyihova kulo kɛ agyalɛ yɛ agɔnwolɛvalɛ mɔɔ badɛnla ɛkɛ ne dahuu a.—Gyɛnɛsese 2:24.\n20 Ɛnɛ, menli dɔɔnwo bu agyalɛ kɛ ɔle mekɛ ezinra nu ngyehyɛleɛ. Ɔnyɛ se kɛ awie bagya yɛɛ ɔnyɛ se kɛ awie babɔ ewole. Bie mɔ te nganeɛ kɛ saa ngyegyelɛ ba a, ɔwɔ kɛ bɛgyakyi ahenle mɔɔ bɛgya ye la na bɛbɔ ewole. Noko kakye Baebolo ne ndonwo mɔɔ fale nyɛma mɔɔ bɔ nwolɛ nsa mɔɔ bɛnwo bɛmaa nuhua ɛyɛ se la. Debie mɔɔ yɛ se bɔbɔ la ɛnrɛmaa nyɛma zɛhae anu ɛnrɛde. Saa yɛkpondɛ moalɛ yɛfi Gyihova ɛkɛ a, yɛ agyalɛ ne bahyɛ. Gyisɛse hanle kɛ: “Mɔɔ Nyamenle ɛha ɛbɔ nu la, mmamaa awie biala kpakye nu.”—Mateyu 19:6.\n21. Duzu a baboa kunli nee yelɛ yeamaa bɛahulo bɛ nwo a?\n21 Yɛ muala yɛlɛ ɛleka mɔɔ yɛbɔ mɔdenle nee ɛleka mɔɔ yɛtɔ sinli a. Ɔnyɛ se kɛ yɛbava yɛ adwenle yɛazie awie mɔ sinlidɔlɛ zo, titili menli mɔɔ yɛgya bɛ la. Noko saa yɛyɛ zɔ a yɛ nye ɛnrɛlie. Emomu saa yɛfa yɛ adwenle yɛsie ye subane mgbalɛ ne mɔ azo a, yɛ agyalɛ ne bayɛ anyelielɛ. Asoo yɛbahola yɛanyia awie mɔɔ yɛgya ye mɔɔ tɔ sinli la anwo adwenle zɛhae ɔ? Ɛhɛe! Gyihova ze kɛzi yɛtɔ sinli la, noko ɔfa ye adwenle ɔsie yɛ subane mgbalɛ ne mɔ azo. Saa ɔnyɛ ye zɔ a anrɛɛ nea mɔɔ bazi la! Edwɛndolɛnli ne hanle kɛ: “O Gyaa, saa nvonleɛ yɛɛ ɛnea a, O Gyihova, anrɛɛ nwane a kɛhola gyinla a?” (Edwɛne 130:3) Kunlima nee yelɛma bahola azukoa Gyihova na bɛava bɛ adwenle bɛazie subane kpalɛ mɔɔ menli mɔɔ bɛgya bɛ lɛ la azo na bɛayɛ ye ndɛ bɛava ɛtane bɛahyɛ.—Kenga Kɔlɔsaema 3:13.\n22, 23. Kɛzi Ebileham nee Sɛla yɛle neazo kpalɛ maanle agyalɛma ɛ?\n22 Mekɛ ɛlɛkɔ la agyalɛ ne anu bahola amia. Ebileham nee Sɛla gyale bɛ nwo hyɛle na bɛ nye liele. Mekɛ mɔɔ Gyihova hanle hilele Ebileham kɛ ɔvi ye sua zo Ɛɛle la, ɔbayɛ kɛ ɛnee Sɛla ɛbo ɛvolɛ 60. Dwenle kɛzi ɛnee ɔbayɛ se kɛ ɔbavi ye sua ne mɔɔ ɔ nwo tɔ ye wɔ nu la anu yeahɔdɛnla ɛdanlɛ azua nu la anwo nea. Noko ɛnee Sɛla nee ɔ hu le agɔnwolɛ yɛɛ ɔle ye boavolɛ na ɔbule ye kpalɛ. Ɔti ɔliele Ebileham kpɔkɛzilɛ ne ɔdole nu na ɔboale ɔmaanle ninyɛne yɛle boɛ.—Gyɛnɛsese 18:12; 1 Pita 3:6.\n23 Nɔhalɛ nu, agyalɛ kpalɛ ɛngile kɛ kunli nee yelɛ adwenle bayɛ ko wɔ debie biala anwo. Mekɛ bie mɔɔ Ebileham nee Sɛla anyɛ adwenle la, Gyihova zele ye kɛ: “Tie ye.” Ebileham yɛle ye zɔ, na debie kpalɛ vi nu rale. (Gyɛnɛsese 21:9-13) Saa ɔdwu mekɛ ne bie na ɛ nee ahenle mɔɔ wɔgya ye la adwenle ɛnyia a, mmamaa ɛ sa nu to. Mɔɔ hyia la a le kɛ saa bɛ adwenle ɛnyia bɔbɔ a, ɔwɔ kɛ bɛkɔ zo bɛnyia ɛlɔlɛ nee ɛbulɛ bɛmaa bɛ nwo.\nFa Nyamenle Edwɛkɛ ne boka wɔ agyalɛ ne anwo wɔ mɔlebɛbo ne ala\n24. Kɛ ɔkɛyɛ na yɛ agyalɛ awula Gyihova anyunlunyia ɛ?\n24 Agyalɛma mɔɔ bɛ nye die la dɔɔnwo wɔ Kilisiene asafo ne anu. Saa ɛkulo kɛ ɛgya a, kakye kɛ awie mɔɔ ɛkpondɛ kɛ ɛgya ye la a le kpɔkɛ mɔɔ hyia kpalɛ mɔɔ ɔwɔ kɛ ɛsi la anu ko a. Ɔbaha wɔ ngoane mekɛ mɔɔ ɛha la amuala, ɔti kpondɛ nwolɛ adehilelɛ fi Gyihova ɛkɛ. Akee ɛbahola wɔakpondɛ ahenle mɔɔ ɛkulo kɛ ɛgya ye la nrɛlɛbɛ nu, wɔaziezie ɛ nwo kpalɛ wɔamaa agyalɛ, na wɔamaa ɛlɔlɛ kpole adɛnla bɛ avinli mɔɔ bawula Gyihova anyunlunyia la.\n1 AGYALƐ LE GYIHOVA NYILALƐ\n“Nyɛma mɔɔ bɔ nwolɛ nsa la anu ɛnde ndɛndɛ.”—Nolobɔvo 4:12\nDuzu ati a menli gya a?\nGyɛnɛsese 2:18; Edwɛne 127:3; Mrɛlɛbulɛ 5:18; Nolobɔvo 4:9, 10\nAgyalɛ maa bɛnyia agɔnwolɛvalɛ, moalɛ nee tɛnlabelɛ kpalɛ mɔɔ bɛbatete ngakula wɔ nu la.\n2 KPONDƐ AWIE MƆƆ ƐBAGYA YE LA NRƐLƐBƐ NU\n‘Mebahilehile wɔ adenle mɔɔ ɔwɔ kɛ ɛfa zo la.’—Edwɛne 32:8\nSaa yɛkulo kɛ yɛgya a duzu a ɔwɔ kɛ yɛsuzu nwo a?\n1 Kɔlentema 7:39; 2 Kɔlentema 6:14\nNrɛlɛbɛ wɔ nu kɛ yɛbagya awie mɔɔ ɛva ɛzie ɔ nye zo kɛ ɔbazonle Gyihova wɔ ye ɛbɛlabɔlɛ nu la ala.\n1 Kɔlentema 7:36\nNrɛlɛbɛ wɔ nu kɛ yɛkɛhendɛ kɔkpula mekɛ mɔɔ nla nwo atiakunluwɔzo ne anloa kɛha aze la kolaa na yɛagya.\n1 Kɔlentema 7:28\nNwu ninyɛne mɔɔ ɛbahola wɔanyia wɔ agyalɛ nu nee mɔɔ ɛnrɛnyia la. Ngyegyelɛ wɔ agyalɛ biala anu.\n3 KUNLIMA NEE YELƐMA YƐ GYIMA NGAKYILE WƆ ABUSUA NE ANU\n“Ɔnle kpalɛ kɛ nrenyia ne angomekye kɛdɛnla. Mebayɛ ye boavolɛ, awie mɔɔ fɛta ye la meamaa ye.”—Gyɛnɛsese 2:18\nDuzu a Gyihova anye la kɛ kunli nee yelɛ bayɛ a?\nƐfɛsɛsema 5:23; 1 Timote 3:1-7; 5:8\nKunli di ye abusua ne anyunlu maa bɛsonle Nyamenle na ɔnea ɔ ye nee ɔ mra wɔ nwonane afoa nu nee nganeɛdelɛ nu. Ɔdaye a ɔdimoa wɔ ngakula ne mɔ ɛhilehilelɛ nee bɛ ɛdenrɛdenrɛlɛ nu a.\nMrɛlɛbulɛ 31:10-31; Wulomuma 7:2\nYelɛ le ɔ hu agɔnwo kpalɛ nee ye boavolɛ. Ɔdie ye kpɔkɛzilɛ ɔto nu na ɔnea sua nu. Ɔboa ɔ hu ɔmaa ɔkilehile bɛ mra ne mɔ.\nƐfɛsɛsema 5:33; Felepaema 2:4\nƆwɔ kɛ kunli anzɛɛ yelɛ maa ɔ gɔnwo anyelielɛ kyia ye tɛla ye ɛdeɛ.\n4 GYIHOVA KOLA BOA MAA YƐ AGYALƐ KYƐ\nKɛ ɔkɛyɛ na yɛ agyalɛ nu amia ɛ?\nMrɛlɛbulɛ 3:5, 6; Mateyu 19:6\nGyihova kulo kɛ agyalɛ yɛ agɔnwolɛvalɛ mɔɔ badɛnla ɛkɛ ne dahuu a. Ɔtu yɛ agyalɛ nwo folɛ kpalɛ.\nEdwɛne 130:3; Kɔlɔsaema 3:13\nƆwɔ kɛ agyalɛma te bɛ nuhua ko biala sinlidɔlɛ bo. Ɔwɔ kɛ bɛfa ɛtane bɛkyɛ bɛ nwo na bɛfa bɛ adwenle bɛsie bɛ nuhua ko biala subane kpalɛ zo.\nKeleseɛnema mɔɔ bɛgya yɛɛ mɔɔ bɛtɛgyale la bahola azukoa ninyɛne dɔɔnwo avi ɛlɔlɛ nwo edwɛkɛ mɔɔ wɔ Sɔlɔmɔn Edwɛne ne anu la anu.\nFa nwa awie Fa nwa awie Agyalɛ—Ahyɛlɛdeɛ Mɔɔ Vi Nyamenle Ɛkɛ\nlvs tile 10 m. 132-146


Gyɛnɛsese 35 | Yintanɛte Zo Baebolo | Ewiade Fofolɛ Ngilebɛbo\nGyekɔbo vuandinle adalɛ nyamenle ne mɔ guale (1-4)\nGyekɔbo ziale hɔle Bɛtɛle (5-15)\nBɛngyaman awolɛ; Relahyɛle ewule (16-20)\nYizilayɛ amra mrenyia 12 ne (21-26)\nAyezeke ewule (27-29)\n35 Ɛhye anzi Nyamenle zele Gyekɔbo kɛ: “Dwazo kɔ Bɛtɛle+ na kɔdɛnla ɛkɛ, na si afɔlemokyea wɔ ɛkɛ ne maa nɔhalɛ Nyamenle ne mɔɔ yele ɔ nwo hilele wɔ wɔ mekɛ mɔɔ ɛnee ɛlɛnriandi ɛ diema Yisɔ la.”+ 2 Akee Gyekɔbo zele ye sua nu amra nee menli mɔɔ ɔ nee bɛ lua la amuala kɛ: “Bɛye adalɛ nyamenle ne mɔ bɛvi bɛ avinli+ na bɛde bɛ nwo na bɛhakyi bɛ adɛladeɛ ne mɔ, 3 na bɛmaa yɛdwazo yɛhɔ Bɛtɛle. Na mebazi afɔlemokyea wɔ ɛkɛ ne meamaa nɔhalɛ Nyamenle ne mɔɔ diele me wɔ me anwongyelelɛ mekɛ nu, na ɔ nee me ɛlua wɔ ɛleka biala mɔɔ mekɛhɔ la.”*+ 4 Ɔti bɛvale adalɛ nyamenle ne mɔ mɔɔ bɛlɛ la kɔsɔɔti nee bɛ asomadeɛ mɔɔ wɔ bɛ nzo nu la bɛmaanle Gyekɔbo, na Gyekɔbo vunle bɛ wulale* baka kpole ne mɔɔ bikye Hyikɛm la abo. 5 Mɔɔ bɛlɛkɔ la, Nyamenle anwo ɛzulolɛ dɔle azua mɔɔ ɛbɛnga bɛ ɛyia la anwo zo, ɔti bɛanli Gyekɔbo amra mrenyia ne mɔ anzi bɛanvoa bɛ. 6 Akee Gyekɔbo nee menli mɔɔ ɔ nee bɛ lua la kɔsɔɔti hɔdwule Lɛɛze,+ mɔɔ le Bɛtɛle, mɔɔ wɔ Keena azɛlɛ zo la. 7 Ɔzile afɔlemokyea wɔ ɛkɛ na ɔvɛlɛle ɛkɛ ne Ɛle-bɛtɛle,* ɔluakɛ ɛkɛ ne a nɔhalɛ Nyamenle ne yele ɔ nwo hilele ye wɔ mekɛ mɔɔ ɔlɛnriandi ɔ diema nrenyia ne la a.+ 8 Nzinlii Dɛbola+ mɔɔ nea Relebɛka la wule, na bɛziele ye wɔ Bɛtɛle aze nehane wɔ oku baka bie abo. Ɔti ɔvɛlɛle ɛkɛ ne Alɔn-bakate.* 9 Nyamenle yele ɔ nwo hilele Gyekɔbo bieko wɔ mekɛ mɔɔ ɔvi Padan-elam ɔlɛba la na ɔyilale ye. 10 Nyamenle zele ye kɛ: “Bɛfɛlɛ wɔ Gyekɔbo.+ Bɛnrɛvɛlɛ wɔ Gyekɔbo bieko, emomu bɛbavɛlɛ wɔ Yizilayɛ.” Na ɔbɔle ɔ bo ɔvɛlɛle ye Yizilayɛ.+ 11 Eza Nyamenle hanle hilele ye kɛ: “Medame a mele Nyamenle Tumivolɛ Bedevinli ne a.+ Wo maa ɛ nwo ɛzo. Maanle maanle dɔɔnwo bavi wɔ nu ara+ yɛɛ arelemgbunli bavi wɔ nu ara.*+ 12 Na mebava azɛlɛ ne mɔɔ menvale memaanle Ebileham nee Ayezeke la meamaa ɛdawɔ nee ɛ bo zo amra mɔɔ bali ɛ nzi ara la.”+ 13 Akee Nyamenle gyakyile ye wɔ ɛleka mɔɔ ɔ nee ye dendɛle la na ɔhɔle. 14 Yemɔti Gyekɔbo kpɔnlanle bolɛ wɔ ɛleka mɔɔ ɔ nee ye dendɛle la kɛ ngakyedeɛ, na ɔwolale nza ɔguale zolɛ ɔbɔle afɔle yɛɛ ɔwolale nwole ɔguale zolɛ.+ 15 Na Gyekɔbo hɔle zo vɛlɛle ɛleka mɔɔ Nyamenle nee ye dendɛle la Bɛtɛle.+ 16 Akee bɛdule bɛ bo bɛvile Bɛtɛle. Noko mɔɔ ɛnee bɛ nee Ɛfelate avinli tɛwa la, Relahyɛle ako hanle ye na ye awolɛ ne anu yɛle se kpalɛ. 17 Noko mɔɔ ye awolɛ ne anu yɛle se kpalɛ la, ahenle mɔɔ ɛlɛdie ye awolɛ la hanle kɛ: “Mmasulo, ɔluakɛ ɛ sa baha ralɛ nrenyia ɛhye noko.”+ 18 Mekɛ mɔɔ ye ngoane* ɛlɛfi ɔ sa la (ɔluakɛ ɛnee ɔlɛwu), ɔdonle ye Bɛn-onae* noko ye papa vɛlɛle ye Bɛngyaman.*+ 19 Ɔti Relahyɛle wule na bɛziele ye wɔ Ɛfelate, mɔɔ le Bɛtelɛhɛm la adenle nu.+ 20 Gyekɔbo vale bolɛ kpɔnlanle ye nla ne azo; badwu ɛnɛ bolɛ ne tɛkpɔnla Relahyɛle nla ne azo. 21 Ɛhye anzi, Yizilayɛ vile ɛkɛ na ɔhɔyɛle ye ɛdanlɛsua wɔ Yidaa tawa ne anzi lɔ. 22 Mekɛ bie mɔɔ ɛnee Yizilayɛ de zɔhane azɛlɛ ne azo la, Wulubɛn nee ye papa nwewe* Belehaa lale, na Yizilayɛ dele edwɛkɛ ne.+ Ɔti ɛnee Gyekɔbo amra mrenyia ne mɔ le 12. 23 Liya amra mrenyia ne mɔ a le Wulubɛn,+ Gyekɔbo ara kpanyinli ne, akee Semɛyɔn, Livae, Dwuda, Yesakaa yɛɛ Zɛbulɛn. 24 Relahyɛle amra mrenyia a le Dwosefi nee Bɛngyaman. 25 Relahyɛle sonvolɛ Belehaa amra mrenyia a le Dan nee Nafetalae. 26 Yɛɛ Liya sonvolɛ Zelepa amra mrenyia a le Gaade nee Ahya. Ɛhye mɔ a le Gyekɔbo amra mrenyia mɔɔ bɛwole bɛ bɛmaanle ye wɔ Padan-elam la. 27 Akee Gyekɔbo radwule ɛleka mɔɔ ye papa Ayezeke de wɔ Mameli,+ Keleate-aaba, mɔɔ le Hibulɔn, ɛleka mɔɔ Ebileham nee Ayezeke dɛnlanle kɛ nyɛvolɛ la.+ 28 Ayezeke dɛnlanle aze lile ɛvolɛ 180.+ 29 Akee Ayezeke gule ye ɛnwomenle mɔɔ li awieleɛ la na ɔwule, na bɛziele ye kɛ ye menli ne la,* ɔyɛle ɛrelera na ɔ kunlu dwole ɔ nwo;* na ɔ mra mrenyia Yisɔ nee Gyekɔbo ziele ye.+\n^ Anzɛɛ “wɔ adenle biala anu la.”\n^ Anzɛɛ “vale bɛ veale.”\n^ Ɔ bo kile “Bɛtɛle Nyamenle.”\n^ Ɔ bo kile “Ɛzunlɛ Oku Baka.”\n^ Hibulu aneɛ nu, “bavi ɛ nze nu ara.”\n^ Ɔ bo kile “Me Nyanelilɛ Ralɛ.”\n^ Ɔ bo kile “Bɛ Sa Fema Zo Ralɛ.”\n^ Nea Gyn 22:24 ɔbdw.\n^ Hibulu aneɛ nu, “na bɛvale ye bɛhɔbokale ye menli ne anwo.”\n^ Hibulu aneɛ nu, “ɔyɛle ɛrelera nwosonwoso.”


Balake, Dɛbola, Nee Gyeeyɛle— Adekilevolɛ Fofolɛ Nee Mraalɛ Nwiɔ Mɔɔ Bɛlɛ Akɛnrasesebɛ | Ngakula Baebolo Ɛzukoalɛdeɛ\nDwɔhyua lile Nyamenle menli ne anyunlu ɛvolɛ dɔɔnwo, mɔɔ ɔnyianle ɛvolɛ 110 la ɔwule. Yizilayɛma zonlenle Gyihova wɔ mekɛ mɔɔ Dwɔhyua de aze la. Noko mɔɔ ɔwule la, bɛbɔle ɔ bo kɛ bɛsonle awozonle kɛ mɔɔ ɛnee Keenama yɛ la. Kɛ mɔɔ bɛyɛle Gyihova anwo anzosesebɛ la ati, ɔmaanle Keena belemgbunli Gyeeben hilele bɛ nyane. Yizilayɛma zunle vɛlɛle Gyihova. Yemɔti Gyihova maanle bɛ adekilevolɛ fofolɛ, yemɔ a le Balake. Ɔbaboa menli ne yeamaa bɛazia bɛazonle Gyihova.\nNgapezonli raalɛ Dɛbola zoanle kɛ bɛhɔvɛlɛ Balake bɛrɛla. Ɛnee ɔwɔ kɛ ɔka Gyihova nrɛlaleɛ bie ɔkile ye: ‘Fa mrenyia 10,000 na kɔyia Gyeeben sogyama ne wɔ azudenle Kaehyɔn ne anloa. Ɛbali Gyeeben sogya kpanyinli Sesɛla anwo zo konim.’ Balake zele Dɛbola kɛ: ‘Mebahɔ, noko kyesɛ ɛkɔ bie.’ Ɔhanle kɛ: ‘Me nee wɔ bahɔ. Noko tɛ ɛdawɔ a ɛbahu Sesɛla a. Gyihova se raalɛ a bahu ye a.’\nDɛbola nee Balake nee ye sogyama ne hɔle Teebɔ Boka ne azo kɛ bɛkaziezie bɛ nwo bɛamaa konle ne. Mɔɔ Sesɛla dele la, ɔboɔboale ye konle ehwili ne mɔ nee ye sogyama ne anloa wɔ bɔnza ne anu. Dɛbola zele Balake kɛ: ‘Ɛnɛ, Gyihova bamaa wɔali konim.’ Balake nee ye menli 10,000 ne hɔyiale Sesɛla sogyama mɔɔ ze konle nye zo la wɔ bɔnza ne anu.\nGyihova maanle azudenle Kaehyɔn ne yile. Sesɛla konle ehwili ne mɔ miminle ndɛtɛlɛ ne anu. Yemɔti ɔgyakyile ye konle ehwili ne ɛkɛ na ɔnriandile. Balake nee ye sogyama lile Sesɛla menli ne anwo zo konim, noko Sesɛla nriandile! Ɔnriandile ɔhɔveale raalɛ bie mɔɔ bɛfɛlɛ ye Gyeeyɛle la ɛdanlɛsua nu. Gyeeyɛle maanle ye meleke ɔnlonle na ɔvale kundu ɔguale ɔ nwo. Sesɛla mɔɔ ɛvɛ la lale botoo. Akee Gyeeyɛle yɛle nyaa nyaa hɔvale ɛdanlɛsua baka ekyi bie wɔle ɔ ti anu maanle ɔwule.\nBalake rale kɛ ɔbakpondɛ Sesɛla. Gyeeyɛle vi ye sua ne anu razele ye kɛ: ‘Bɛla banlea ahenle mɔɔ ɛlɛkpondɛ ye la, mebahile wɔ.’ Balake hɔle sua ne anu na ɔnwunle kɛ yewu ɔla ɛkɛ. Yemɔti Balake nee Dɛbola dole edwɛne yele Gyihova ayɛlɛ kɛ yemaa Yizilayɛma ɛli bɛ agbɔvolɛ nwo zo konim la. Yizilayɛma dɛnlanle anzodwolɛ nu too ɛvolɛ 40.\n‘Mraalɛ mɔɔ vale edwɛkɛ ne hɔle la zonle.’—Edwɛndolɛ 68:11\nKpuya: Kɛzi Dɛbola boale Yizilayɛma ɛ? Kɛzi Gyeeyɛle hilele kɛ ɔlɛ akɛnrasesebɛ ɛ?\nDɛbola—‘Mendwazole Kɛ Yizilayɛ Ɔ Nli’\nDuzu a Baebolo nu edwɛkɛ mɔɔ fane Dɛbola anwo la kilehile yɛ wɔ diedi nee akɛnrasesebɛ nwo a?\nFa nwa awie Fa nwa awie Adekilevolɛ Fofolɛ Nee Mraalɛ Nwiɔ Mɔɔ Bɛlɛ Akɛnrasesebɛ


Maeka 5 | Yintanɛte Zo Baebolo | Ewiade Fofolɛ Ngilebɛbo\nTumivolɛ bie bayɛ kpole wɔ azɛlɛ ye kɔsɔɔti azo (1-6)\nTumivolɛ ne vi Bɛtelɛhɛm a bara a (2)\nMɔhama bie bayɛ kɛ ɛbɔlɛ nee awenade la (7-9)\nBɛbamaa azɛlɛ ne azo ade (10-15)\n5 “O ralɛ raalɛ mɔɔ bɛteta wɔ,Kɛkala ɛlɛpepɛ ɛ nwo;Bɛbɛnga yɛ bɛyia.+ Bɛva kpɔma bɛbɔ Yizilayɛ ndɛnebuavolɛ ne anzo nu.+ 2 Na wɔmɔ, O Bɛtelɛhɛm Ɛfelata,+Ɛle ekyi somaa kɛ ɛkɛboka Dwudama apenle* dɔɔnwo ne anwo,Wɔ nuhua a awie vi baragyinla me gyakɛ anu na yeayɛ Yizilayɛ tumivolɛ a,+Ye mɔlebɛbo vi tete, wɔ mekɛ tendenle mɔɔ ɛze ɛhɔ la. 3 Ɔti ɔbaye bɛ yeamaaKɔkpula mekɛ mɔɔ ahenle mɔɔ ɔ ko ɛha ye la kɛwo la. Na ɔ mediema mɔɔ ɛha la bazia ahɔboka Yizilayɛma anwo. 4 Ɔbadwazo yeagyinla na yeava Gyihova anwosesebɛ yeanlea bɛ,+Wɔ Gyihova ye Nyamenle ne duma kpole ne anu. Na bɛbanyia banebɔlɛ,+Ɔluakɛ ye kpoleyɛlɛ ne badwu azɛlɛ ne ɛleka biala.+ 5 Na ɔbamaa anzodwolɛ ara.+ Saa Aselea bateta yɛ azɛlɛ ne na ɔtietia yɛ tawa ne mɔɔ yɛlie nwolɛ bane la azo a,+Yɛbakpa mboaneneavolɛma nsuu, ɛhɛe, mgbanyima* mɔtwɛ wɔ alesama anu yeamaa bɛazi ye adenle. 6 Bɛbava konle dadeɛ bɛahwe Aselea maanle ne,+Nee Nemelɔdo maanle ne+ anzo wɔ bɛ anuhɔlɛ ne mɔ. Na ɔbalie yɛ yɛavi Aselea asa anu,+Wɔ mekɛ mɔɔ ɔbarateta yɛ azɛlɛ ne na yeatietia yɛ azɛlɛ ne azo la. 7 Gyekɔbo abozoamra mɔɔ ɛha la badɛnla maanle maanle dɔɔnwo anuKɛ ɛbɔlɛ mɔɔ vi Gyihova ɛkɛ,Kɛ nzule mɔɔ tɔ gua ndile zoMɔɔ arɛle ɛnle sonla nuAnzɛɛ ɔngendɛ alesama la. 8 Gyekɔbo abozoamra mɔɔ ɛha la badɛnla maanle maanle ne mɔ anu,Wɔ maanle dɔɔnwo anu,Kɛ awenade mɔɔ wɔ kpɔkɛ nu nane avinli,Kɛ awenade ekyi* mɔɔ wɔ mboane ekpunli avinli,Mɔɔ ɔba bɛ nwo zo, ɔtietia bɛ nwo zo na ɔtete bɛ nu azinli azinli;Na awie ɛnle ɛkɛ mɔɔ ɔbalie bɛ la. 9 Ɛbamaa ɛ sa zo wɔ wɔ agbɔvolɛ anwo zo,Na bɛbazɛkye wɔ kpɔvolɛma kɔsɔɔti.” 10 Kɛ Gyihova se la ɛne, “Kenle zɔhane,Mebahu wɔ mgbɔnwɔ ne mɔ na meazɛkye wɔ konle ehwili ne mɔ. 11 Mebazɛkye wɔ azɛlɛ ne azo azuamgbole ne mɔNa meabubu bɛ aranemgbole ne mɔ amuala meagua. 12 Mebamaa bɛagyakyi sunsum ɛtane nyɛleɛ,Na awie biala mɔɔ ye ngonyia la ɛnrɛdɛnla bɛ avinli bieko.+ 13 Mebazɛkye wɔ ananze nee wɔ mpila ne mɔ,Na ɛnrɛbɔ ɛ ti aze ɛnrɛmaa ɛ sa anloa gyima bieko.+ 14 Mebadudu bɛ ɛzonlenlɛ mbaka*+ ne mɔ meaguaNa meazɛkye wɔ azuamgbole ne mɔ. 15 Mebava ɛya nee ɛya kpole mealiMaanle maanle mɔɔ ɛnyɛ tieyɛ la nzenralɛ.”


Nvutuke Ɛnlankɛ Ralɛ Ne | Baebolo Nu Edwɛkɛ\nKENGA YE WƆ Acholi Afrikaans Albanian America Mumule Aneɛ Arabic Argentina Mumule Aneɛ Armenian Armenian (West) Assamese Ateso Australia Mumule Aneɛ Aymara Azerbaijani Azerbaijani (Cyrillic) Bambara Baoule Bicol Bislama Britain Mumule Aneɛ Bulgarian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cinyanja Colombia Mumule Aneɛ Costa Rica Mumule Aneɛ Croatian Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik English Estonia Mumule Aneɛ Estonian Ewe Faroese Fijian Filipi Mumule Aneɛ Finnish Finnish Mumule Aneɛ French French Mumule Aneɛ Ga Garifuna Georgian German Giliki Greenlandic Guarani Gun Guna Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Icelandic Igbo Iloko Indonesian Isoko Italian Japan Mumule Aneɛ Japanese Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexico Mumule Aneɛ Miskito Mixe (North Central) Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Nicaragua Mumule Aneɛ Niuean Norwegian Nuer Nyaneka Nyungwe Nzema Oromo Ossetian Otomi (Mezquital Valley) Papiamento (Curaçao) Paraguay Mumule Aneɛ Persian Peru Mumule Aneɛ Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Runyankore Russia Mumule Aneɛ Russian Rutoro Samoan Sango Sena Sepedi Serbian (Cyrillic) Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen Twi Tzeltal Tzotzil Uighur (Arabic) Ukrainian Umbundu Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nNvutuke Ɛnlankɛ Ralɛ Ne\nOO, OO! Duzu a menli ne ɛlɛyɛ la? Bɛlɛsonle ɛnlankɛ ralɛ! Duzu ati a bɛlɛyɛ ɛhye a?\nMekɛ mɔɔ Mosisi hyɛle wɔ boka ne azo na ɔmba la, menli ne zele kɛ: ‘Yɛnze mɔɔ ɛzi Mosisi anwo zo a. Yemɔti bɛmaa yɛyɛ nyamenle na ɔli yɛ nyunlu yɛvi azɛlɛ ɛhye azo.’\nMosisi adiema Aalɔn zele bɛ kɛ: ‘Mede. Bɛyeye bɛ ezukoa nvutuke asomadeɛ ne mɔ bɛrɛlɛ me.’ Mekɛ mɔɔ menli ne yeyele rale la, Aalɔn holole guale nvutuke ɛnlankɛ ralɛ. Na menli ne hanle kɛ: ‘Yɛ Nyamenle ne mɔɔ yele yɛ vile Yigyibiti la ɛne!’ Akee Yizilayɛma ne mɔ dole ɛkponle kpole bie, na bɛzonlenle nvutuke ɛnlankɛ ralɛ ne.\nMɔɔ Gyihova nwunle ɛhye la, ɔvale ɛya kpole. Yemɔti ɔhanle ɔhilele Mosisi kɛ: ‘Maa ɔyɛ ndɛndɛ tolo kɔ. Menli ne mɔ ɛlɛyɛ ɛtane kpole. Bɛkpo me mɛla ne na bɛlɛsonle nvutuke ɛnlankɛ ralɛ.’\nMosisi tolole boka ne ndɛndɛ. Na mɔɔ ɔbikyele bɛ la, mɔɔ ɔnwunle ye la ɛne. Menli ne ɛlɛto edwɛne na bɛlɛsi agole bɛabɔ nvutuke ɛnlankɛ ralɛ ne anwo mgbɔlɛka bayia! Mosisi vale ɛya kpole na ɔvuandinle awolɛ ndɛbandɛba ne mɔɔ mɛla ne wɔ zolɛ la ɔguale aze, ɔbubule bɛ bɔkɔɔ. Akee ɔvale nvutuke ɛnlankɛ ralɛ ne na ɔholole ye. Akee ɔdinle ɔmanle ɔyɛle motomoto kɛ pawoda.\nMenli ne ɛyɛ ɛtane kpole kpalɛ. Ɔti Mosisi hanle hilele mrenya ne mɔ bie kɛ bɛva bɛ dadeɛ ne mɔ. Mosisi zele kɛ: ‘Ɔwɔ kɛ menli mɔɔ zonlenle nvutuke ɛnlankɛ ne la kɔsɔɔti wu.’ Yemɔti mrenya ne mɔ hunle menli ne anu 3,000! Asoo ɛhye ɛngile kɛ ɔwɔ kɛ yɛnea boɛ kɛ yɛbazonle Gyihova angomekye, na yɛnrɛzonle adalɛ nyamenle biala ɔ?


Awovolɛ, Bɛlɛboa Bɛ Mra Bɛamaa Bɛafɛta Ɛzɔnenlɛ Ɔ? | Debiezukoalɛ\n“Duzu a akee ɛlɛkendɛ a? Dwazo, maa bɛzɔne wɔ.”—GYI. 22:16.\nEDWƐNE: 51, 135\nKƐZI NGƐLƐLERA ƐHYE MƆ BAHOLA ABOA AWOVOLƐ AMAA BƐABOA BƐ MRA BƐAMAA BƐAFƐTA ƐZƆNENLƐ Ɛ?\nKɔlɔsaema 1:9, 10\nNolobɔvo ne 12:1\n1. Duzu a Kilisiene awovolɛ kulo kɛ bɛnwu ye kolaa na bɛazɔne bɛ mra a?\n“SIANE dɔɔnwo pɛle nu mɔɔ ɛnee meta meka mekile me Papa nee me Mame kɛ mekulo kɛ bɛsɔne me, na ɛnee bɛ nee me ta bɔ nwolɛ adawu. Ɛnee bɛkulo kɛ bɛnwu ye kɛ meze anyebolo mɔɔ wɔ me kpɔkɛzilɛ ne anu la. Mekɛ ɛhye mɔɔ anwo hyia kpalɛ wɔ me ɛbɛlabɔlɛ nu la dwule zo wɔ December 31 1934.” Mɔɔ Blossom Brandt hanle vanenle mɔɔ zile wɔ mekɛ mɔɔ ɔzile kpɔkɛ kɛ ɔkulo kɛ bɛsɔne ye anwo la ɛne. Ɛnɛ noko, Kilisiene awovolɛ kulo kɛ bɛboa bɛ mra bɛmaa bɛsi kpɔkɛ kpalɛ. Ɛzɔnenlɛ mɔɔ bɛtu bɛsie anzɛɛ bɛmaa ɔkyɛ la bahola ava sunsum nu ngyegyelɛ ara. (Gye. 4:17) Ɔti, ɔle kpalɛ kɛ awovolɛ banlea kɛ bɛ mra ɛziezie bɛ nwo kɛ bɛbayɛ mɔɔ bɛkpondɛ bɛavi nɔhalɛ Kilisienenli ɛkɛ la, kolaa na bɛazɔne bɛ.\n2. (a) Kɛmɔti a maangyebakyi zo neavolɛma bie mɔ ɛha mɔɔ gyegye bɛ la anwo edwɛkɛ a? (b) Duzu a yɛbazuzu nwo wɔ edwɛkɛ ɛhye anu a?\n2 Maangyebakyi zo neavolɛma bie mɔ ɛha kɛ ɔgyegye bɛ kɛ bɛyia ngakula dɔɔnwo mɔɔ ɔka ekyi bɛnyia ɛvolɛ 20, ne mɔɔ bɛbo ekyi mɔɔ bɛnyinle wɔ Kilisienema awuke nu noko bɛtɛsɔnenle bɛ la. Fane dɔɔnwo ne ala, ngakula ɛhye mɔ kɔ debiezukoalɛ nee daselɛlilɛ. Bɛbu bɛ nwo kɛ bɛle Gyihova Alasevolɛ. Noko, debie bie ati, bɛnyila bɛ nwo zo bɛmmaa Gyihova na bɛazɔne bɛ. Kɛmɔti ɛ? Ɔyɛ a, awovolɛ ka kile bɛ kɛ bɛhendɛ. Wɔ edwɛkɛ ɛhye anu, yɛbazuzu ninyɛne nna mɔɔ ɔti awovolɛ bie mɔ ɛmboa bɛ mra bɛmmaa bɛnfɛta ɛzɔnenlɛ la.\nASOO ME RA NE ƐNYI?\n3. Duzu a ɛnee gyegye Blossom awovolɛ a?\n3 Blossom awovolɛ mɔɔ yɛhanle bɛ nwo edwɛkɛ wɔ ɛdendɛkpunli mɔɔ limoa anu la ɛnee kulo kɛ bɛnwu ye saa bɛ ra raalɛ ne ze kɛzi ɛzɔnenlɛ nwo hyia nee anyebolo mɔɔ wɔ nu la a. Kɛ ɔkɛyɛ na awovolɛ anwu kɛ bɛ ra ne ɛnyi mɔɔ ɔbahola yeayila ɔ nwo zo wɔ adenle mɔɔ fɛta la azo ɛ?\n4. Kɛzi Gyisɛse mɛla mɔɔ wɔ Mateyu 28:19, 20 la kola boa awovolɛ wɔ mekɛ mɔɔ bɛlɛkilehile bɛ mra la ɛ?\n4 Kenga Mateyu 28:19, 20. Kɛmɔ yɛnwunle ye wɔ edwɛkɛ mɔɔ limoa anu la, Baebolo ne ɛngile ɛvolɛ mɔɔ ɔwɔ kɛ awie nyia na bɛazɔne ye la. Noko, saa awovolɛ suzu mɔɔ ɛdoavolɛyɛlɛ kile la anwo a, ɔbaboa bɛ. Giliki edwɛkɛkpɔkɛ mɔɔ bɛhile ɔ bo kɛ ‘bɛyɛ menli ɛdoavolɛma’ wɔ Mateyu 28:19 la kile kɛ, ɛkilehile, mɔɔ bodane ne a le kɛ ɛmaa bɛayɛ sukoavoma anzɛɛ ɛdoavolɛma. Ɛdoavolɛ a le awie mɔɔ ɔsukoa na ɔte Gyisɛse ngilehilelɛ ne abo na ɔbɔ kpɔkɛ kɛ ɔbali zolɛ la. Ɔti, ɔwɔ kɛ ɔyɛ awovolɛ kɔsɔɔti bodane kɛ bɛboa bɛ mra ɔvi bɛ mbɔdɔma nu bɛamaa bɛayɛ Kelaese ɛdoavolɛma. Noko, ɔnle kpalɛ kɛ bɛbazɔne adɔma. Baebolo ne kile kɛ ngakula mɔɔ bɛle ngyikyi bɔbɔ la kola te Baebolo nu nɔhalɛ ne abo na bɛ nye die nwo.\n5, 6. (a) Duzu a mɔɔ Baebolo ne ka fale Timote anwo la maa yɛkola yɛka ye wɔ ɛzɔnenlɛ nwo a? (b) Kɛzi awovolɛ mɔɔ lɛ nwunu la bahola aboa bɛ mra kpalɛ ɛ?\n5 Ɛnee Timote le ɛdoavolɛ mɔɔ vale nɔhalɛ ne yɛle ye ɛdeɛ wɔ ye ngakula nu a. Ɛzoanvolɛ Pɔɔlo hanle kɛ, Timote zukoale Ngɛlɛlera ne anu nɔhalɛ ne wɔ ye ngakula nu. Ɛnee Timote papa ɛnzonle Gyihova, noko, ye mame nee ye nana boale Timote maanle ɔhulole Nyamenle Edwɛkɛ ne. Ɔti ɔnyianle diedi kpole. (2 Tim. 1:5; 3:14, 15) Mɔɔ ɔnyianle kɛyɛ ɛvolɛ 20 la, ɔfɛtale bɔbɔ kɛ bɛmaa ye gyimalilɛ titili wɔ asafo ne anu.—Gyi. 16:1-3.\n6 Nɔhalɛ nu, asolo kakula biala, yɛɛ tɛ bɛ muala a bɛnyi anzɛɛ bɛnyia sunsum nu anyuhɔlɛ wɔ mekɛ ko ne ala anu a. Ngakula bie mɔ adwenle nu ɛbuke yɛɛ bɛ nganeɛdelɛ nu yɛ se na ɔmaa bɛnyia ɛhulolɛ kɛ bɛmaa bɛazɔne bɛ. Bie mɔ ɛdeɛ, kyesɛ bɛyɛ kpanyinli ekyi na bɛafɛta bɛamaa ɛzɔnenlɛ. Ɔti, awovolɛ mɔɔ bɛlɛ nwunu la ɛntinlitinli bɛ mra kɛ bɛmaa bɛzɔne bɛ. Emomu, bɛboa kakula ko biala bɛmaa ɔnyia sunsum nu anyuhɔlɛ. Awovolɛ anye die saa kakula bie kakye edwɛkɛ mɔɔ wɔ Mrɛlɛbulɛ 27:11 la a. (Kenga.) Noko, ɔnle kɛ bɛ rɛle fi bodane mɔɔ bɛlɛ kɛ bɛmaa bɛ mra ayɛ Kilisiene ɛdoavolɛma la. Ɛhye ati, ɔwɔ kɛ awovolɛ biza bɛ nwo kɛ, ‘Asoo me ra ne lɛ ndelebɛbo mɔɔ bamaa yeayila ɔ nwo zo na bɛazɔne ye ɔ?’\nASOO ME RA LƐ NDELEBƐBO MƆƆ FƐTA?\n7. Asoo ɔwɔ kɛ awie te Baebolo ne anu ngilehilelɛ ne kɔsɔɔti abo kolaa na bɛazɔne ye ɔ? Kilehile nu.\n7 Mekɛ mɔɔ awovolɛ ɛlɛkilehile bɛ mra la, bɛkulo kɛ bɛte nɔhalɛ ne abo kpalɛ. Ndelebɛbo ɛhye baboa ngakula ne mɔ amaa bɛanyia ɛhulolɛ kɛ bɛbayila bɛ nwo zo bɛamaa Nyamenle. Noko, ɛhye ɛngile kɛ ɔwɔ kɛ awie te Baebolo ne anu ngilehilelɛ ne kɔsɔɔti abo kolaa na yeayila ɔ nwo zo na bɛazɔne ye. Ɔwɔ kɛ Kelaese ɛdoavolɛ biala kɔ zo sukoa debie wɔ ye ɛzɔnenlɛ ne anzi. (Kenga Kɔlɔsaema 1:9, 10.) Ɔti, ndelebɛbo boni a ɔwɔ kɛ ɛnyia na bɛahola bɛazɔne wɔ a?\n8, 9. Duzu a yɛsukoa yɛfi Pɔɔlo nee pilizama sinzavolɛ ne edwɛkɛ ne anu a?\n8 Ɛvoya mɔɔ limoa la anu abusua bie anwubielɛ ne bɛahola aboa awovolɛ. (Gyi. 16:25-33) Wɔ Pɔɔlo edwɛkpatɛlɛvolɛ adendulɛ mɔɔ tɔ zo nwiɔ la anu, ɔhɔle Felepae kɛyɛ ɛvolɛ 50 Y.M. Mɔɔ ɔ nee ɔ gɔnwo Saelase wɔ ɛkɛ la, bɛdole bɛ ɛzonle na bɛguale bɛ efiade. Nɔe ne, azɛlɛkpusulɛ kpole bie zile maanle efiade sua ne kpusule na nlenkɛ ne mɔ amuala bukebukele. Kɛmɔ ɛnee pilizama sinzavolɛ ne suzu kɛ pilizama ne ɛnriandi la ati, ɔhwenle ye dadeɛ ne kɛ ɔku ɔ nwo yɛɛ Pɔɔlo deanle nu vɛlɛle ye a. Pɔɔlo nee Saelase lile pilizama sinzavolɛ ne nee ye sua nu amra daselɛ kpalɛ. Duzu a nɔhalɛ ne mɔɔ ɛnee bɛlɛsukoa bɛavane Gyisɛse anwo la anwo anyezɔlɛ maanle bɛyɛle a? Bɛzɔnenle bɛ ndɛndɛ ne ala. Duzu a yɛsukoa yɛfi edwɛkɛ ɛhye anu a?\n9 Ɔbayɛ kɛ ɛnee pilizama sinzavolɛ ne le Wulomu sogyanli mɔɔ yehɔ pɛnhyɛne. Ɛnee ɔnze Nyamenle Edwɛkɛ ne. Ɔti, amaa yeayɛ Kilisienenli la, ɛnee ɔwɔ kɛ ɔsukoa Baebolo nu mɔlebɛbo ngilehilelɛ ne, ɔte mɔɔ Gyihova kpondɛ avi ye azonvolɛ ɛkɛ la abo na ɔnyia ɛhulolɛ kɛ ɔbali Gyisɛse ngilehilelɛ ne azo. Mɔɔ ɔzukoale ye wɔ mekɛ ekyi zɔhane anu la boale ye maanle ɔnyianle ɛhulolɛ kɛ bɛzɔne ye. Ɔda ali kɛ, ɔhɔle zo ɔzukoale ninyɛne dɔɔnwo wɔ ye ɛzɔnenlɛ ne anzi. Ɔti, saa ɛ ra ka kile wɔ kɛ ɔkulo kɛ bɛsɔne ye ɔluakɛ ɔkulo Gyihova na ɔkpondɛ kɛ ɔtie ye a, duzu a ɛbayɛ a? Ɛbahola wɔamaa yeabɔ mgbanyima ne mɔ amaneɛ, amaa bɛanlea saa ɔfɛta kɛ bɛsɔne ye a. * Kɛ mɔɔ ɛdoavolɛma kɔsɔɔti mɔɔ bɛzɔne bɛ yɛ la, ɔbahɔ zo yeazukoa Gyihova bodane ne anwo debie wɔ mekɛ mɔɔ ɔde aze la, bɔbɔ dahuu.—Wlo. 11:33, 34.\nNIENWU A ƆWƆ KƐ ME RA NE KƆ SUKULU KƆDWU A?\n10, 11. (a) Duzu kpɔkɛ a awovolɛ bie mɔ ɛzi a? (b) Duzu a ɔwɔ kɛ wovolɛ maa ɔkyia ye kpalɛ a?\n10 Awovolɛ bie mɔ ɛnyia adwenle kɛ ɔbayɛ kpalɛ kɛ bɛbamaa bɛ mra ne mɔ azukoa nwoma kpole na bɛanyia gyima kpalɛ kolaa na bɛazɔne bɛ. Bie a ɛnee ɔle adwenle kpalɛ ɛdeɛ, noko asoo ɛhye bamaa yeawie bɛ ra ne boɛ? Asoo ɛhye nee mɔɔ yɛsukoa yɛfi Baebolo ne anu la yia? Duzu a Gyihova kulo kɛ yɛfa yɛ ɛbɛlabɔlɛ ne yɛyɛ a?—Kenga Nolobɔvo ne 12:1.\n11 Ɔwɔ kɛ yɛkakye kɛ ewiade ɛhye nee nuhua debie biala nee Gyihova adwenle nee ye ɛhulolɛdeɛ ɛnnyia. (Gye. 4:7, 8; 1 Dwɔn 2:15-17; 5:19) Agɔnwolɛvalɛ kpalɛ mɔɔ kakula ne nee Gyihova banyia la bahola abɔ ɔ nwo bane avi Seetan, ye ewiade ne nee ye adwenletane ne anwo. Saa awovolɛ fa nwomazukoalɛ nee gyima kpalɛ dimoa a, bɛ ra ne adwenle bayɛ ye kɛ ninyɛne mɔɔ wɔ ewiade ne anu la anwo hyia kpalɛ tɛla agɔnwolɛvalɛ mɔɔ ɔ nee Gyihova lɛ la. Kɛ Kilisiene awovolɛ mɔɔ bɛlɛ ɛlɔlɛ la, asoo bɛkulo kɛ ewiade ne kile bɛ mra mɔɔ ɔnea a ɔbamaa bɛ nye alie la adenle ɔ? Nɔhalɛ ne a le kɛ, saa yɛfa Gyihova yɛdimoa yɛ ɛbɛlabɔlɛ nu a, yɛɛ yɛbanyia nɔhalɛ anyelielɛ na yeawie yɛ boɛ a.—Kenga Edwɛndolɛ 1:2, 3.\nNA SAA ME RA NE YƐ ƐTANE Ɛ?\n12. Duzu ati a awovolɛ bie mɔ maa ɔkyɛ kolaa na bɛazɔne bɛ mra a?\n12 Mɔɔ Kilisiene ninli ko kilehile deɛmɔti ɛnee ɔngulo kɛ bɛbazɔne ɔ ra raalɛ ne anu la, ɔhanle kɛ, “Ɔyɛ me nyiane kɛ mebaha kɛ, mɔɔ gyegye me la a le ɛdulɛ ngyehyɛleɛ ne.” Awovolɛ bie mɔ ɛnyia adiema raalɛ ne adwenle ne bie kɛ ɔwɔ kɛ bɛmaa kakula ne kendɛ kɔkpula kɛ ɔbayɛ kpanyinli na yeagyakyi ye ngakula nu ngoaseade ɛyɛlɛ ne kolaa na bɛazɔne ye. (Mɔl. 8:21; Mrɛ. 22:15) Bie a bɛbadwenle kɛ, ‘Saa bɛtɛsɔnenle me ra ne a, bɛnrɛhola bɛnrɛdu ye.’ Duzu ati a nzuzulɛ ɛhye le mɛlɛbɛla ɛ?—Gye. 1:22.\n13. Saa bɛanzɔne awie a, ɔkile kɛ ɔnrɛbu mgbonda ɔnrɛhile Gyihova ɔ? Kilehile nu.\n13 Nɔhalɛ nu, awovolɛ ɛngulo kɛ bɛsɔne bɛ ra kolaa na kakula mumua ne aziezie ɔ nwo kɛ ɔyila ɔ nwo zo yeamaa Gyihova. Noko, ɔnle kpalɛ kɛ bɛbanyia adwenle kɛ kɛmɔ bɛtɛsɔnenle kakula ne la ati, ɔnrɛbu mgbonda biala ɔnrɛhile Gyihova. Duzu ati ɔ? Ɔluakɛ, mgbonda mɔɔ yɛbabu yɛahile Gyihova la ɛngyi ɛzɔnenlɛ zo. Emomu, saa kakula ne ze mɔɔ Gyihova kulo nee mɔɔ ɔngulo la a ɔbabu mgbonda yeahile Nyamenle. (Kenga Gyemise 4:17.) Ɔti, awovolɛ mɔɔ lɛ nwunu la ɛndo bɛ mra asa nu kɛ bɛmmamaa bɛsɔne bɛ, emomu bɛdabɛ mumua ne bɛyɛ neazo kpalɛ. Bɛbɔ mɔdenle kɛ ɔvi kakula ne adɔma nu, bɛbamaa yeanyia ɛhulolɛ kɛ ɔbava Gyihova ɛbɛlabɔlɛ nwo ngyinlazo mɔɔ kpogya la yeabɔ ye ɛbɛla. (Luku 6:40) Ɛhulolɛ ɛhye mɔɔ ɔbanyia la babɔ ɔ nwo bane, ɔluakɛ ɔbamaa yeayɛ mɔɔ Gyihova kulo la.—Aye. 35:8.\nAWIE MƆ KOLA BOA\n14. Kɛzi mgbanyima bahola aboa awovolɛ wɔ mɔɔ bɛlɛyɛ la anwo ɛ?\n14 Kɛ sunsum nu mboaneneavolɛma la, asafo nu mgbanyima bahola aboa awovolɛ, ɔlua sunsum nu bodane mɔɔ bɛbaha nwolɛ edwɛkɛ kpalɛ la azo. Adiema raalɛ ko mɔɔ yɛle adekpakyelɛ ɛvolɛ 70 nee ɔ nzi la hakyele kɛzi adwelie mɔɔ ɔ nee Adiema Charles T. Russell lile la nyianle ɔ nwo zo tumi mekɛ mɔɔ ɛnee yenyia ɛvolɛ nsia ala la. Ɔka kɛ, “Ɔvale mitini 15 ɔ nee me zuzule sunsum nu bodane mɔɔ meva mezie me nye zo la anwo.” Nɔhalɛ nu, edwɛkɛ kpalɛ mɔɔ maa anwosesebɛ la kola boa awie kpalɛ. (Mrɛ. 25:11) Mgbanyima bahola amaa awovolɛ nee bɛ mra aboa wɔ gyimalilɛ bie ɛyɛlɛ nu wɔ Belemgbunlililɛ Asalo ɛkɛ, na bɛanlea ngakula ne mɔ ɛvolɛ nee bɛ mɔdenlebɔlɛ nwo bɛamaa bɛ gyima.\n15. Kɛzi asafo ne anu amra noko bahola amaa ngakula anwosesebɛ ɛ?\n15 Asafo ne anu amra bahola aboa, ɔlua anyelielɛ mɔɔ bɛbahile ye wɔ ngakula ne mɔ anwo la. Debie mɔɔ kile kɛ bɛlɛnyia sunsum nu anyuhɔlɛ mɔɔ yɛbayɛ ye nzonlɛ la boka nwo. Kakula bie vile ye ahonle nu maanle mualɛ kɛnlɛma anzɛɛ nyianle gyimalilɛ wɔ dapɛne avinli debiezukoalɛ ngyehyɛleɛ ne anu ɔ? Kakula bie ɛhola ɛgyinla ye diedi ne anwo sɔnea nloa anzɛɛ ɛnyia nwolɛ adenle bie ɛli daselɛ wɔ sukulu ɔ? Maa ɛ nwo ɛyɛ ndɛ kanvo ye. Duzu ati a ɛnva ɛnyɛ wɔ subane kɛ kolaa na debiezukoalɛ ne abɔ ɔ bo anzɛɛ bɛkpɔne a, ɛ nee kakula bie babɔ adawu wɔava wɔahile kɛ ɛ nye die mɔɔ ɔlɛyɛ la anwo ɛ? Ɔlua ndenle ɛhye mɔ nee gyɛne zo, ngakula ne mɔ banwu kɛ bɛboka “nyianu kpole ne” anwo.—Edw. 35:18.\nBOA Ɛ RA MAA ƆFƐTA ƐZƆNENLƐ\n16, 17. (a) Kɛzi ɛzɔnenlɛ fale awie kenle bie anyelazo nwo ɛ? (b) Anyelielɛ boni a Kilisiene awovolɛ kɔsɔɔti kulo kɛ bɛnyia a? (Nea mɔlebɛbo nvoninli ne.)\n16 Ngakula mɔɔ bɛfa “Gyihova folɛdulɛ nee ye ngilehilelɛ” bɛtete bɛ la le nwolɛ adenle kpole mɔɔ Kilisiene awovolɛ ɛnyia a. (Ɛfɛ. 6:4; Edw. 127:3) Wɔ tete Yizilayɛ, bɛyila ngakula ne mɔ anwo zo bɛmaa Gyihova wɔ mekɛ mɔɔ bɛkɛwo bɛ la. Noko yɛ mra ne mɔ ɛnle zɔ. Yeanga ye zɔ, bɛnva ɛhulolɛ mɔɔ yɛlɛ yɛmaa Nyamenle nee nɔhalɛ ne la bɛnwo. Ɔwɔ kɛ awovolɛ fa yɛ bɛ bodane kɛ ɔvi kenle ko ne ala mɔɔ bɛkɛwo kakula ne la, bɛbaboa ye bɛamaa yeayila ɔ nwo zo na bɛazɔne ye kɛ Gyihova sonvolɛ. Duzu bieko a anwo hyia kpalɛ tɛla ɛhye a? Awie biala mɔɔ ɔbayila ɔ nwo zo, yeazɔne na yeava nɔhalɛlilɛ yɛazonle Nyamenle la, bɛbayɛ ye nzonlɛ bɛamaa ngoanelielɛ wɔ anwongyelelɛ kpole ne mɔɔ ɛlɛba la anu.—Mat. 24:13.\nƆwɔ kɛ awovolɛ fa yɛ bɛ bodane kɛ bɛboa bɛ ra bɛamaa yeayɛ ɛdoavolɛ (Nea ɛdendɛkpunli 16, 17)\n17 Mɔɔ Blossom Brandt zile kpɔkɛ kɛ ɔkulo kɛ bɛsɔne ye la, ɛnee ye awovolɛ mɔɔ bɛsulo Nyamenle la kulo kɛ bɛnwu ye kɛ ɔfɛta kɛ ɔfa ɔ nwo ɔwula deɛ ɛhye mɔɔ anwo hyia kpole kpalɛ la anu. Mɔɔ bɛnwunle kɛ ɔfɛta la, bɛliele ye kpɔkɛzilɛ ne bɛdole nu. Nɔsolɛ ne mɔɔ aleɛ kye a bɛbazɔne ye la, ye papa yɛle debie kɛnlɛma bie. Blossom ka kɛ: “Ɔmaanle yɛ kɔsɔɔti yɛhotole na ɔyɛle asɔne. Ɔhanle ɔhilele Gyihova kɛ ɔ nye ɛlie kpɔkɛ mɔɔ ɔ ra raalɛ ekyi ne ɛzi ɛyila ɔ nwo zo yemaa Ye la anwo kpalɛ.” Wɔ ɛvolɛ mɔɔ bo 60 la anzi, Blossom hanle kɛ: “Ɛbalie wɔali kɛ, wɔ ɛvolɛ dɔɔnwo mɔɔ bara la anu, me rɛle ɛnrɛvi zɔhane nɔsolɛ ne ɛlɛ!” Ɔrɛla ye kɛ, bɛdabɛ awovolɛ noko banyia anyelielɛ nee ahunlundwolɛ kɛ bɛ mra bayila bɛ nwo zo na bɛazɔne bɛ kɛ Gyihova azonvolɛ.\n^ ɛden. 9 Awovolɛ nee bɛ mra bahola azuzu edwɛkɛ mɔɔ wɔ Questions Young People Ask—Answers That Work, Volume 2, m. 304-310 la anwo. Eza nea “Kpuya Ɛleka” mɔɔ wɔ April 2011 Yɛ Belemgbunlililɛ Gyima, m. 2 la.\nFa nwa awie Fa nwa awie Awovolɛ, Bɛlɛboa Bɛ Mra Bɛamaa Bɛafɛta Ɛzɔnenlɛ Ɔ?


KENGA YE WƆ Albanian Amharic Arabic Armenian (West) Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Ga Georgian German Guarani Hiligaynon Hungarian Icelandic Igbo Indonesian Italian Japanese Kazakh Korean Latvian Lithuanian Luo Malagasy Mixe (North Central) Mizo Moore Myanmar Ndebele Norwegian Nzema Ossetian Papiamento (Curaçao) Polish Portuguese (Brazil) Romanian Russian Samoan Sepedi Sesotho (Lesotho) Setswana Seychelles Creole Silozi Sinhala Slovak Slovenian Spanish Sranantongo Swahili Swedish Tahitian Tetun Dili Thai Tsonga Turkish Ukrainian Urdu Vietnamese\n1. Kɛ ɛtaneyɛlɛ zile bɔle ɔ bo ɛ?\nƐtaneyɛlɛ bɔle ɔ bo wɔ azɛlɛ ye azo wɔ mekɛ mɔɔ Seetan bɔle adalɛ mɔɔ lumua la. Bɛbɔle Seetan la ɛnee nvonleɛ biala ɛnle ɔ nwo. Ɛnee ɔle anwumabɔvolɛ mɔɔ di munli, noko “yeanli nɔhalɛ.” (Dwɔn 8:44) Ɔ nye bolole ɛzonlenlɛ mɔɔ bɛfa bɛmaa Nyamenle la. Seetan bɔle adalɛ hilele Yive na ɔmanle ɔdiele ye. Yeammaa Yive andie Nyamenle. Adam noko andie Nyamenle. Mɔɔ Adam yɛle la a manle amaneɛnwunlɛ nee ewule rale a.—Kenga Mɔlebɛbo 3:1-6, 17-19.\nSeetan bɛlɛbɛlale Yive kɛ ɔmmatie Nyamenle la, ɛnee ɔlɛte Nyamenle tumililɛ nwo atua. Menli dɔɔnwo nee Seetan ɛyɛ ko, bɛkpo Nyamenle kɛ bɛ Belemgbunli. Ɛhye ati, Seetan a “sie ɛtane ewiade ɛhye” a.—Kenga Dwɔn 14:30; Yekile 12:9.\nƐnee menli nee anwumabɔvolɛma mɔɔ Nyamenle bɔle bɛ la di munli mɔɔ bɛkola bɛdi Nyamenle mɛla zo. (Mɛla ne 32:5) Nyamenle bɔle yɛ na ɔmanle yɛ adenle mɔɔ yɛkola yɛkpa mɔɔ le kpalɛ anzɛɛ ɛtane. Adenle ɛhye mɔɔ Nyamenle ɛva ɛmaa yɛ la maa yɛkola yɛda ye ali kɛ yɛkulo ye.—Kenga Gyemise 1:13-15; 1 Dwɔn 5:3.\nBɛdele Gyihova tumililɛ ne anwo atua la, yemaa mekɛ ekyi ɛgua nu. Duzu ati ɔ? Amaa yeala ali kɛ awie biala ɛnrɛhola ɛnrɛnlea menli nwo zo kpalɛ. (Gyɛlɛmaya 10:23) Ɛvolɛ 6,000 mɔɔ ɛze ɛhɔ wɔ alesama tetedwɛkɛ nu la ɛmaa nɔhalɛ ne ɛla ali. Alesama tumililɛ ɛtɛkolale ɛtɛtule konle, ɛtanelilɛ, nzisi nee ewule ngakyile abo.—Kenga Nolobɔvo ne 7:29; 8:9; Wulomuma 9:17.\nNoko menli mɔɔ ɛva Nyamenle ɛyɛ bɛ Belemgbunli la nyia nyilalɛ. (Ayezaya 48:17, 18) Ɔnrɛhyɛ, Nyamenle bazɛkye alesama tumililɛ kɔsɔɔti. Menli mɔɔ maa Nyamenle di bɛ nwo zo tumi la a badɛnla azɛlɛ ne azo a.—Ayezaya 2:3, 4; 11:9; kenga Daneɛle 2:44.\n4. Nwolɛ adenle boni a Nyamenle abotane ne ɛmaa yɛnyia a?\nSeetan kile kɛ dasanli biala ɛnrɛli nɔhalɛ ɛnrɛmaa Gyihova. Nyamenle abotane ne maa yɛnyia adenle yɛkile kɛ yɛkulo Ye tumililɛ anzɛɛ dasanli ɛdeɛ. Yɛ ɛbɛlabɔlɛ a yɛfa yɛkile a.—Kenga Dwobu 1:8-11; Mrɛlɛbulɛ 27:11.\n5. Kɛ ɔkɛyɛ na yɛava Nyamenle kɛ yɛ Belemgbunli ɛ?\nSaa yɛsonle Nyamenle nɔhalɛ nu kɛmɔ ye Edwɛkɛ Baebolo ne kile la a, ɛnee yɛlɛfa ye yɛayɛ yɛ Belemgbunli. (Dwɔn 4:23) Eza ɔwɔ kɛ yɛsukoa Gyisɛse na yɛtwe yɛ nwo yɛfi maanyɛlɛ, nee konle konle nwo.—Kenga Dwɔn 17:14.\nSeetan maa menli fa bɛ nwo wulowula ɛbɛlatane nee ninyɛne mɔɔ sɛkye bɛ la anu. Saa yɛkpo nyɛleɛ zɛhae mɔ a yɛ gɔnwo mɔ nee yɛ mbusuafoɔ bie mɔ bagolo yɛ nwo anzɛɛ badwazo atia yɛ. (1 Pita 4:3, 4) Yemɔti ɔwɔ kɛ yɛsi kpɔkɛ. Asoo yɛ nee menli mɔɔ kulo Nyamenle la badu? Yɛbali ye mɛla ne mɔ mɔɔ yevi ɛlɔlɛ nee nrɛlɛbɛ nu yeva yemaa yɛ la azo ɔ? Saa yɛdi zo a, ɛnee yɛlɛmaa edwɛkɛ mɔɔ Seetan hanle kɛ awie biala ɛnrɛdie Nyamenle la ayɛ adalɛ.—Kenga 1 Kɔlentema 6:9, 10; 15:33.\nSaa ɛkpondɛ nwolɛ edwɛkɛ dɔɔnwo a, nea buluku ɛhye, Duzu A Baebolo ne Kilehile Amgba A? mɔɔ Gyihova Alasevolɛ ɛyɛ la tile 11.\n[Nvoninli wɔ mukelɛ 12]\nAdam yɛle ɛtane\nMɔɔ yɛyɛ la kile kɛ yɛkulo Nyamenle kɛ yɛ Belemgbunli anzɛɛ yɛngulo\nFa nwa awie Fa nwa awie Duzu Ati A Nyamenle Ɛmaa Ɛtaneyɛlɛ Nwo Adenle A?